**Informatīvais ziņojums „Par uzņēmējdarbības riska valsts nodevas apmēru 2016. – 2018.gadam”**

**Satura rādītājs**

[A. Faktiskā situācija ar uzņēmējdarbības riska valsts nodevas līdzekļiem 2010. - 2014.gadam 3](#_Toc420666688)

[I. Informatīvā ziņojuma izstrādes nepieciešamības pamatojums 3](#_Toc420666689)

[II. Pārskats par URVN līdzekļiem 2010. - 2014.gadā un 2015.gada plānotais budžets 3](#_Toc420666690)

[1. Budžeta apakšprogramma 06.04.00 „Darbinieku prasījumu garantiju fonds” (līdz 2014.gadam - 35.02.00 „Darbinieku prasījumu garantiju fonds”) 6](#_Toc420666691)

[1.1. Budžeta apakšprogrammas „Darbinieku prasījumu garantiju fonds” mērķis 6](#_Toc420666692)

[1.2. Darbinieku prasījumu garantiju fonda izlietojums un tā analīze 2010. – 2014.gadā 8](#_Toc420666693)

[1.3. Darbinieku prasījumu garantiju fonda 2015.gada plānotais budžets 17](#_Toc420666694)

[2. Budžeta apakšprogramma 06.05.00 „Maksātnespējas procesa izmaksas” (līdz 2014.gadam – 35.03.00 Maksātnespējas procesa izmaksas) 18](#_Toc420666695)

[2.1. Budžeta apakšprogrammas „Maksātnespējas procesa izmaksas” mērķis 18](#_Toc420666696)

[2.2. Maksātnespējas procesa izmaksu segšana 2010. – 2014.gadā 18](#_Toc420666697)

[2.3. Maksātnespējas procesa izmaksu 2015.gada plānotais budžets 21](#_Toc420666698)

[3. Budžeta apakšprogramma 06.03.00 „Maksātnespējas procesu pārvaldība” (līdz 2014.gadam – 35.01.00 Maksātnespējas administrācija) 22](#_Toc420666699)

[3.1. Budžeta apakšprogrammas „Maksātnespējas procesu pārvaldība” mērķis 22](#_Toc420666700)

[3.2. Budžeta apakšprogrammas „Maksātnespējas procesu pārvaldība” finansēšana no URVN iepriekšējos gados 22](#_Toc420666701)

[3.3. Budžeta apakšprogrammas „Maksātnespējas procesu pārvaldība” daļēja finansēšana no URVN 2015.gadā 23](#_Toc420666702)

[III. Secinājumi 23](#_Toc420666703)

[B. URVN 2016.-2018.gadā 25](#_Toc420666704)

[I. URVN ieņēmumu un izdevumu aprēķins un apmērs 2016. – 2018.gadā 25](#_Toc420666705)

[1. Budžeta apakšprogramma 06.05.00 „Maksātnespējas procesa izmaksas” 2016. – 2018.gadā 26](#_Toc420666706)

[2.Budžeta apakšprogramma 06.03.00 „Maksātnespējas procesu pārvaldība” 2016. – 2018.gadā 29](#_Toc420666707)

[3.Budžeta apakšprogramma 06.04.00 „Darbinieku prasījumu garantiju fonds” 2016. – 2018.gadā 30](#_Toc420666708)

[II. Turpmākā rīcība ar URVN apmēra noteikšanu 37](#_Toc420666709)

[III. Kopsavilkums 40](#_Toc420666710)

# Faktiskā situācija ar uzņēmējdarbības riska valsts nodevas līdzekļiem 2010. - 2014.gadam

## I. Informatīvā ziņojuma izstrādes nepieciešamības pamatojums

Ministru kabineta 2012.gada 14.augusta sēdē tika izskatīts tieslietu ministra iesniegtais informatīvais ziņojums „Par uzņēmējdarbības riska valsts nodevas sadalījumu 2013. – 2015.gadam” (turpmāk - Informatīvais ziņojums par 2013. – 2015.gadu). Saskaņā ar Informatīvajā ziņojumā par 2013. – 2015.gadu sniegto informāciju tika nolemts, ka uzņēmējdarbības riska valsts nodeva (turpmāk – URVN), ko aprēķina par katru darbinieku, ar kuru nodibinātas darba tiesiskās attiecības, 2013., 2014. un 2015.gadā būs 0,25 lati mēnesī, t.i. – saskaņā ar Eiropas Savienības Padomes noteikto maiņas kursu no latiem uz *euro* (1 *euro* ir 0,702804 lati) – 0,36 *euro*. Lai informācija par laika periodu līdz 2014.gadam būtu salīdzināma, visa informatīvajā ziņojumā norādītā informācija tiks konvertēta saskaņā ar noteikto maiņas kursu.

Lai noteiktu URVN apmēru 2016. – 2018.gadam, nepieciešams izvērtēt un plānot URVN ieņēmumus un izdevumus periodam no 2016. līdz 2018.gadam.

# II. Pārskats par URVN līdzekļiem 2010. - 2014.gadā un 2015.gada plānotais budžets

URVN Latvijā tika ieviesta no 2003.gada. Sākot no 2006.gada URVN likme ir 0,36 *euro* mēnesī par vienu darbinieku. Laika periodā no 2010. līdz2014.gadam faktiskie URVN ienākumi ir bijuši 14 469 147 *euro* apmērā (skatīt 1.tabulu).

1.tabula

**Faktiski iekasētā URVN par laika posmu no 2010.gada līdz 2014.gadam, *euro***

|  |  |  |  |  |
| --- | --- | --- | --- | --- |
| **Gads** | **URVN likme mēnesī par vienu strādājošo** | **Visa faktiski iekasētā URVN attiecīgajā gadā** | **DPGF\* novirzītā URVN daļa attiecīgajā gadā** | **% no kopējās iekasētās URVN, kas novirzīts DPGF** |
| 2010.gads | 0,36 | 2 713 092 | 2 195 581 | 81% |
| 2011.gads | 0,36 | 2 814 467 | 2 195 285 | 78% |
| 2012.gads | 0,36 | 2 881 222 | 2 368 407 | 82% |
| 2013.gads | 0,36 | 3 010 903 | 2 579 773 | 86% |
| 2014.gads | 0,36 | 3 049 463 | 2 726 825 | 89% |
| **Kopā** |  | **14 469 147** | **12 065 871** | **83%** |

DPGF\* – darbinieku prasījumu garantiju fonds

Norādītajā laika periodā no kopējās iekasētās URVN darbinieku prasījumu garantiju fondam tikuši novirzīti 12 065 871 *euro* jeb 83%.

2.tabulā atspoguļots, kā darbinieku prasījumu garantiju fondā veidojušies ieņēmumi (URVN un atgūtie līdzekļi), izdevumi un atlikuma izmaiņas gadu griezumā.

2.tabula

**Darbinieku prasījumu garantiju fonda ieņēmumi, izdevumi, atlikums un URVN apmērs par laika posmu no 2010.gada līdz 2014.gadam, *euro***

|  |  |  |  |  |
| --- | --- | --- | --- | --- |
| **Gads** | **Ieņēmumi (URVN daļa un atgūtie līdz.)** | **Izdevumi** | **Atlikums** | **URVN apmērs un tā normatīvais pamatojums** |
| 2010.gads | 2 261 078 | 4 100 849 | 639 845 | EUR 0,36; MK 15.12.2009. not. Nr.1478 |
| 2011.gads | 2 345 436 | 2 360 680 | 624 601 | EUR 0,36; MK 28.12.2010. not. Nr.1212 |
| 2012.gads | 2 561 074 | 1 454 248 | 1 731 427 | EUR 0,36; MK 22.11.2011. not. Nr.901 |
| 2013.gads | 3 355 307 | 1 049 522 | 4 037 212 | EUR 0,36; MK 09.10.2012. not. Nr.700 |
| 2014.gads | 2 887 597 | 2 663 441 | 4 261 369 | EUR 0,36; MK 05.11.2013. not. Nr.1249 |

Saskaņā ar 3.tabulā atspoguļoto informāciju 2010. un 2011.gadā URVN ieņēmumu sadalījums plānots trīs apakšprogrammām – Darbinieku prasījumu garantiju fonds, Maksātnespējas procesa izmaksas un Maksātnespējas procesu pārvaldība (līdz 2014.gadam - Maksātnespējas administrācija), taču gandrīz visi URVN ieņēmumi faktiski tikuši novirzīti tikai divu apakšprogrammu izdevumu segšanai, proti, Darbinieku prasījumu garantiju fonda un Maksātnespējas procesa izmaksu segšanai. Maksātnespējas administrācijai 2010.gadā novirzīti 7% no plānotās summas (plānots 341 604 *euro*, faktiski novirzīti 24 250 *euro*) un 2011.gadā nav novirzīti līdzekļi no URVN ieņēmumiem (plānots 176 621 *euro*, faktiski nav novirzīti).

Sākot no 2012.gada valsts budžeta apakšprogramma 06.03.00 Maksātnespējas procesa pārvaldība (līdz 2014.gadam - 35.01.00 Maksātnespējas administrācija) pilnībā tiek finansēta no valsts budžeta, minētajai apakšprogrammai piešķirot dotāciju.

3.tabula

**URVN plānoto un faktisko ieņēmumu sadalījums pa apakšprogrammām 2010. – 2014.gadā, *euro***

|  |  |  |  |  |  |
| --- | --- | --- | --- | --- | --- |
| URVN ieņēmumu sadalījums **(plāns)** | **2010.gads** | **2011.gads** | **2012.gads** | **2013.gads** | **2014.gads** |
| DPGF\* | 1 555 289 | 2 799 423 | 3 238 991 | 2 458 096 | 2 612 815 |
| MPI\*\* | 1 879 944 | 800 792 | 537 846 | 431 130 | 322 638 |
| MNA\*\*\* | 341 604 | 176 621 |  |  |  |
| URVN kopā | 3 776 837 | 3 776 837 | 3 776 837 | 2 889 227 | 2 935 453 |
| Darbinieku skaits, par kuriem maksāta URVN (vidēji mēnesī) | 884 792 | 884 792 | 758 792 | 676 853 | 687 683 |
| URVN ieņēmumu sadalījums (**fakts**) | **2010.gads** | **2011.gads** | **2012.gads** | **2013.gads** | **2014.gads** |
| DPGF | 2 195 581 | 2 195 285 | 2 368 407 | 2 579 773 | 2 726 825 |
| MPI | 493 260 | 619 183 | 512 814 | 431 130 | 322 638 |
| MNA | - | - | - | - | - |
| Valsts budžetā (caur dotāciju piešķir attiecīgajās budžeta programmās) | 24 250 | - | - | - | - |
| URVN kopā | 2 713 092 | 2 814 467 | 2 881 222 | 3 010 903 | 3 049 463 |
| Darbinieku skaits, par kuriem maksāta URVN (vidēji mēnesī) | 644 716 | 656 349 | 674 978 | 705 358 | 698 489 |

DPGF\*– darbinieku prasījumu garantiju fonds

MPI\*\*– maksātnespējas procesa izmaksas (izdevumu un administratora atlīdzība)

MNA\*\*\* – Maksātnespējas administrācija

Līdz 2014.gada 31.decembrim no URVN ienākumiem saskaņā ar normatīvo regulējumu sedza:

* darbinieku prasījumus;
* izmaksas tajos maksātnespējas procesos, kas uzsākti līdz 2010.gada 30.oktobrim;
* administratora atlīdzību 6,40 *euro* par katra darbinieka prasījumu iesniegšanu;
* juridiskās personas maksātnespējas procesa depozītu, ja darbinieks atbrīvots no depozīta iemaksas (Satversmes tiesas 2012.gada 20.aprīļa sprieduma lietā Nr.2011-16-01 izpilde, tiks nodrošināta ar Maksātnespējas likuma grozījumiem, kas stājās spēkā [2015.](http://likumi.lv/ta/id/214590-maksatnespejas-likums/redakcijas-datums/2015/01/01)gada 1.martā).

Grozījumos Piespiedu ietekmēšanas līdzekļu izpildes likumā ir paredzēts, ka no URVN sedz administratoram atlīdzību, ja uzņēmumu likvidē saskaņā ar Piespiedu ietekmēšanas līdzekļu izpildes likumu.

Šajā nodaļā apkopotie dati un izdarītie secinājumi ir ņemti par pamatu, plānojot URVN ieņēmumus un izdevumus periodam no 2016. līdz 2018.gadam.

## 1. Budžeta apakšprogramma 06.04.00 „Darbinieku prasījumu garantiju fonds” (līdz 2014.gadam - 35.02.00 „Darbinieku prasījumu garantiju fonds”)

### 1.1. Budžeta apakšprogrammas „Darbinieku prasījumu garantiju fonds” mērķis

Budžeta apakšprogrammas „Darbinieku prasījumu garantiju fonds” ietvaros Maksātnespējas administrācijas galvenais darbības mērķis ir aizsargāt maksātnespējīgo darba devēju darbinieku intereses, tādējādi mazinot maksātnespējas radītās sociālās sekas.

Darbinieku prasījumu garantiju fonda administrēšanu nodrošina Maksātnespējas administrācija. Mērķa grupa ir ikviens darbinieks, kura darba devējam var pasludināt maksātnespējas procesu. Galvenās plānotās aktivitātes – apmierināt maksātnespējīgo darba devēju darbinieku prasījumus no darbinieku prasījumu garantiju fonda.

Likuma „Par darbinieku aizsardzību darba devēja maksātnespējas gadījumā” (turpmāk -Likums par darba devēja maksātnespēju) 4.pantā noteikti no darbinieku prasījumu garantiju fonda sedzamo izmaksu veidi:

1) darba samaksa;

2) atlīdzība par ikgadējo apmaksāto atvaļinājumu;

3) atlīdzība par cita veida apmaksātu prombūtni;

4) atlaišanas pabalsts sakarā ar darba tiesisko attiecību izbeigšanos;

5) kaitējuma atlīdzība sakarā ar nelaimes gadījumu darbā vai arodslimību;

6) valsts sociālās apdrošināšanas obligāto iemaksu un iedzīvotāju ienākuma nodokļa maksājumi, kuri saistīti ar iepriekš minētajām izmaksām.

Likuma par darba devēja maksātnespēju 5. un 5.1pantā ir noteikti laika periodi, par kādiem darbinieku prasījumi tiek apmierināti un no darbinieku prasījumu garantiju fonda izmaksājamo līdzekļu apmērs. Atbilstoši Likuma par darba devēja maksātnespēju 5.panta pirmajai daļai no darbinieku prasījumu garantiju fonda līdzekļiem darbinieku prasījumus apmierina šādā apmērā:

1) darba samaksu par pēdējiem trim darba tiesisko attiecību mēnešiem 12 mēnešu periodā pirms darba devēja maksātnespējas gadījuma iestāšanās;

2) atlīdzību par ikgadējo apmaksāto atvaļinājumu, uz kuru tiesības iegūtas 12 mēnešu periodā pirms darba devēja maksātnespējas gadījuma iestāšanās;

3) atlīdzību par cita veida apmaksātu prombūtni pēdējo triju darba tiesisko attiecību mēnešos 12 mēnešu periodā pirms darba devēja maksātnespējas gadījuma iestāšanās;

4) atlaišanas pabalstu Darba likumā noteiktajos gadījumos, uz kuru tiesības iegūtas ne agrāk kā 12 mēnešu periodā pirms darba devēja maksātnespējas gadījuma iestāšanās;

5) kaitējuma atlīdzību par visu nesamaksāto laikposmu;

6) kaitējuma atlīdzības summu par četriem gadiem uz priekšu.

Atbilstoši Likuma par darba devēja maksātnespēju 5.panta ceturtajai daļai, vienam darbiniekam izmaksājamā maksimālā summa no darbinieku prasījumu garantiju fonda līdzekļiem darbinieku prasījumu segšanai, ir piesaistīta valstī noteiktajai minimālajai algai, proti, šā panta pirmās daļas 1., 2., 3. un 4.punktā noteiktos prasījumus un ar tiem saistītos valsts sociālās apdrošināšanas obligāto iemaksu un iedzīvotāju ienākuma nodokļa maksājumus aprēķina, ņemot vērā darba devēja maksātnespējas gadījuma iestāšanās dienā valstī noteikto minimālo mēneša darba algu. Prasījumu aprēķināšanas kārtību nosaka Ministru kabinets.

Likuma par darba devēja maksātnespēju 5.1pantā īpaši noteikts no darbinieku prasījumu garantiju fonda līdzekļiem izmaksājamais apmērs tādām personām, kuras ir vai divu gadu periodā pirms darba devēja maksātnespējas gadījuma iestāšanās ir bijušas maksātnespējīgā darba devēja komercsabiedrības, uzņēmuma vai uzņēmējsabiedrības dibinātāji, dalībnieki - kapitāla daļu īpašnieki vai akcionāri, ieguldītāji, biedri, pārvaldes institūciju (izpildinstitūciju) locekļi, kā arī prokūristi ar lēmumu pieņemšanas pilnvarām. Īpašais Likuma par darba devēja maksātnespēju 5.1pantā noteiktais regulējums saskaņā ar 2011.gada 15.decembrī veiktajiem grozījumiem pārejas noteikumu 8.punktā attiecas tikai uz maksātnespējas procesiem, kuri pasludināti laika periodā no 2008.gada 1.janvāra līdz 2009.gada 9.jūlijam.

2009.gada 10.jūlijā stājās spēkā grozījumi Likumā par darba devēja maksātnespēju, nosakot ierobežojumu attiecībā uz garantiju fonda izmaksām vienam darbiniekam. Minētajos grozījumos ietvertie pārejas noteikumu 6. un 7.punkts ar Latvijas Republikas Satversmes tiesas 2011.gada 10.jūnija spriedumu lietā Nr.2010-69-01 (turpmāk – Satversmes tiesas spriedums), kas stājās spēkā 2011.gada 14.jūnijā, tika atzīti par spēkā neesošiem no pieņemšanas brīža, ciktāl tas attiecas uz personām, kuru darba devējs atzīts par maksātnespējīgu līdz 2009.gada 9.jūlijam. Ņemot vērā Satversmes tiesas spriedumu, 2011.gada 15.decembrī Likumā par darba devēja maksātnespēju tika veikti grozījumi, kas stājās spēkā 2012.gada 1.janvārī. Saskaņā ar Likuma par darba devēja maksātnespēju pārejas noteikumu 6.punktu to darbinieku prasījumu apmierināšanai, kuru darba devēja maksātnespējas gadījums iestājies laika periodā no 2009.gada 10.jūlija līdz 2011.gada 31.decembrim, šā likuma 5.panta 1., 2., 3. un 4.punktā un 5.1panta otrajā daļā paredzētajiem noteikumiem piemēro šādu regulējumu – no darbinieku prasījumu garantiju fonda līdzekļiem darbinieku prasījumus apmierina šādā apmērā:

1) darba samaksu par pēdējiem trim darba tiesisko attiecību mēnešiem 12 mēnešu periodā pirms darba devēja maksātnespējas gadījuma iestāšanās, ja tā aprēķināta atbilstoši normatīvo aktu prasībām un mēnesī nepārsniedz maksātnespējas gadījuma iestāšanās dienā valstī noteikto minimālo mēneša darba algu;

2) atlīdzību par ikgadējo apmaksāto atvaļinājumu, uz kuru tiesības iegūtas 12 mēnešu periodā pirms darba devēja maksātnespējas gadījuma iestāšanās, ja tā aprēķināta atbilstoši normatīvo aktu prasībām, ņemot vērā, ka darba samaksa mēnesī nepārsniedz maksātnespējas gadījuma iestāšanās dienā valstī noteikto minimālo mēneša darba algu;

3) atlīdzību par cita veida apmaksātu prombūtni pēdējo triju darba tiesisko attiecību mēnešos 12 mēnešu periodā pirms darba devēja maksātnespējas gadījuma iestāšanās, ja tā aprēķināta atbilstoši normatīvo aktu prasībām, ņemot vērā, ka darba samaksa mēnesī nepārsniedz maksātnespējas gadījuma iestāšanās dienā valstī noteikto minimālo mēneša darba algu;

4) atlaišanas pabalstu likumā noteiktajā minimālajā apmērā, uz kuru tiesības iegūtas ne agrāk kā 12 mēnešu periodā pirms darba devēja maksātnespējas gadījuma iestāšanās, ja tas aprēķināts atbilstoši normatīvo aktu prasībām, ņemot vērā, ka mēneša vidējā izpeļņa nepārsniedz maksātnespējas gadījuma iestāšanās dienā valstī noteikto minimālo mēneša darba algu.

Savukārt saskaņā ar Likuma par darba devēja maksātnespēju pārejas noteikumu 7.punktu šā likuma 5.panta 1., 2., 3. un 4.punktā un 5.1panta otrajā daļā minēto apmierināmo darbinieku prasījumu, ar tiem saistīto valsts sociālās apdrošināšanas obligāto iemaksu darbinieku daļas un iedzīvotāju ienākuma nodokļa maksājumu kopsumma nepārsniedz četras maksātnespējas gadījuma iestāšanās dienā valstī noteiktās minimālās mēneša darba algas uz vienu darbinieku, ja darba devēja maksātnespējas gadījums iestājies laika periodā no 2009.gada 10.jūlija līdz 2011.gada 31.decembrim.

Saskaņā ar Likuma par darba devēja maksātnespēju 7.pantu no darbinieku prasījumu garantiju fonda līdzekļiem sedz arī administratora atlīdzību par darbinieku prasījumu iesniegšanu.

### 1.2. Darbinieku prasījumu garantiju fonda izlietojums un tā analīze 2010. – 2014.gadā

2010.gada 1.janvārī darbinieku prasījumu garantiju fonda iepriekšējo gadu atlikums bija 2 479 616 *euro*. 2010.gadā darbinieku prasījumu garantiju fonda plānotie ieņēmumi bija 2 195 581 *euro*, bet plānotie izdevumi bija 4 126 328 *euro* (tai skaitā 2010.gadā, lai nodrošinātu darbinieku prasījumu apmierināšanu, no iepriekšējo gadu atlikuma papildu plānotajiem tika piešķirti 1 565 159 *euro*). Starpība starp plānotajiem ieņēmumiem un izdevumiem tika segta no iepriekšējo gadu atlikuma. Faktiskie 2010.gada ieņēmumi bija 2 261 078 *euro* (t.sk. URVN 2 195 581 *euro*; atgūtie līdzekļi 65 497*euro*). Faktiskie 2010.gada izdevumi bija 4 100 849 *euro*.

2011.gada 1.janvārī darbinieku prasījumu garantiju fonda iepriekšējo gadu atlikums bija 639 845 *euro*. 2011.gadā plānotie ieņēmumi bija 2 799 423 *euro*, bet plānotie izdevumi bija 3 439 266 *euro* (t.sk. 2011.gadā, lai nodrošinātu darbinieku prasījumu apmierināšanu, no iepriekšējo gadu atlikuma papildu plānotajiem tika piešķirti 582 929 *euro*). Starpība starp plānotajiem ieņēmumiem un izdevumiem tika segta no iepriekšējo gadu atlikuma. Faktiskie 2011.gada ieņēmumi bija 2 345 436 e*uro* (t.sk. URVN 2 195 285 *euro*; atgūtie līdzekļi 150 151 *euro*). Faktiskie 2011.gada izdevumi bija 2 360 680 *euro*. Atlikums uz 2012.gada 1.janvāri darbinieku prasījumu garantiju fondā – 624 601 *euro*. 2011.gada darbinieku prasījumu garantiju fonda izpildes rādītāji ir norādīti par tekošajiem 2011.gadā Maksātnespējas administrācijā iesniegtajiem darbinieku prasījumiem, kuri nav saistīti ar Satversmes tiesas sprieduma izpildi.

2012.gadā plānotie ieņēmumi un izdevumi bija vienādi – 3 238 991 *euro*. Faktiskie 2012.gada ieņēmumi bija 2 561 074 *euro* (t.sk. URVN 2 368 407 *euro*; atgūtie līdzekļi 192 667 *euro*). Faktiskie 2012.gada izdevumi bija 1 454 248 *euro*. Atlikums uz 2013.gada 1.janvāri darbinieku prasījumu garantiju fondā – 1 731 427 *euro*.

2013.gadā plānotie ieņēmumi bija 2 458 096 *euro*, bet plānotie izdevumi bija 1 585 641 *euro*. 2013.gadā tika plānots atlikums – darbinieku prasījumu garantiju fonda uzkrājuma veidošanai – 872 455 *euro*. Faktiskie 2013.gada ieņēmumi bija 3 355 307 *euro* (t.sk. URVN 2 579 773 *euro*; atgūtie līdzekļi 775 534 *euro*). Faktiskie 2013.gada izdevumi bija 1 049 522 *euro*. Atlikums uz 2014.gada 1.janvāri darbinieku prasījumu garantiju fondā – 4 037 212 *euro.*

2014.gadā plānotie ieņēmumi bija 2 612 815 *euro*, bet plānotie izdevumi bija 1 747 739 *euro*. 2014.gadā tika plānots atlikums – darbinieku prasījumu garantiju fonda uzkrājuma veidošanai – 865 076 *euro*. Sakarā ar AS „Liepājas metalurgs" maksātnespēju un lielo darbinieku skaitu, kuriem jāsedz darbinieku prasījumi no darbinieku prasījumu garantiju fonda, papildu plānotajiem izdevumiem no iepriekšējo gadu atlikuma tika piešķirti papildu līdzekļi un palielināti izdevumi par 1 728 550 *euro*, tādējādi izdevumu kopsumma tika plānota 3 476 289 *euro* apmērā. Faktiskie 2014.gada ieņēmumi bija 2 887 597 *euro* (t.sk. URVN 2 726 825 *euro*; atgūtie līdzekļi 160 772 *euro*). Faktiskie 2014.gada izdevumi bija 2 663 441 *euro*. Atlikums uz 2015.gada 1.janvāri darbinieku prasījumu garantiju fondā – 4 261 369 *euro* (skatīt 4.tabulu).

4.tabula

**Darbinieku prasījumu garantiju fonda faktisko ieņēmumu, izdevumu un atlikuma sadalījums pa to veidiem no 2010.gada līdz 2014.gadam, *euro***

|  |  |  |  |  |  |
| --- | --- | --- | --- | --- | --- |
| **Ieņēmumu un izdevumu veids** | **2010.gads** | **2011.gads** | **2012.gads** | **2013.gads** | **2014.gads** |
| 1. Darbinieku prasījumu garantiju fonda atlikums uz 1.janvāri | 2 479 616 | 639 845 | 624 601 | 1 731 427 | 4 037 212 |
| **2. Ieņēmumi – kopā (3+4):** | **2 261 078** | **2 345 436** | **2 561 074** | **3 355 307** | **2 887 597** |
| 3. URVN daļa | 2 195 581 | 2 195 285 | 2 368 407 | 2 579 773 | 2 726 825 |
| 4. Atgūtie līdzekļi maksātnespējas procesā | 65 497 | 150 151 | 192 667 | 775 534 | 160 772 |
| **5. Izdevumi kopā (6+7+8+9):** | **4 100 849** | **2 360 680** | **1 454 248** | **1 049 522** | **2 663 441** |
| 6. Valsts sociālās apdrošināšanas obligātās iemaksas | 1 014 191 | 602 285 | 353 776 | 259 429 | 680 214 |
| 7. Iedzīvotāju ienākuma nodoklis | 621 570 | 394 624 | 247 800 | 168 627 | 442 592 |
| 8. Maksātnespējīgo darba devēju darbinieku prasījumi (neto) | 2 465 088 | 1 363 771 | 852 672 | 620 160 | 1 539 323 |
| 9. Administratora atlīdzība par darbinieku prasījumu iesniegšanu |  |  |  | 1 306 | 1 312 |
| **Atlikums (1+2-5)** | **639 845** | **624 601** | **1 731 427** | **4 037 212** | **4 261 369** |

Sākot ar 2012.gadu stājās spēkā noteikumi, kas paredzēja no darbinieku prasījumu garantiju fonda izmaksāt administratora atlīdzību par darbinieku prasījumu iesniegšanu, taču praksē šādi gadījumi, kad administratora atlīdzība par darbinieku prasījumu iesniegšanu sedzama no darbinieku prasījumu garantiju fonda, sākās 2013.gadā, kad šādam mērķim tika izmaksāti 1306 *euro* un 2014.gadā tika izmaksāti 1312 *euro*.

Kā tika norādīts Informatīvajā ziņojumā par 2013. – 2015.gadu, drošības garantam darbinieku prasījumu garantiju fondā vajadzētu būt vismaz diviem miljoniem latu, t.i. – apmēram 2 miljoni 850 tūkstoši *euro*. Drošības garanta nepieciešamību apstiprināja arī viena no Latvijas lielākā uzņēmuma AS „Liepājas metalurgs” maksātnespējas procesa pasludināšana 2013.gada 12.novembrī, jo šī uzņēmuma maksātnespējas procesā 2014.gadā tika segti 1833 darbinieku prasījumi par kopējo summu 1 248 076 *euro*, jeb vidēji 681 *euro* viena darbinieka prasījuma segšanai*.* Situācijā, ja visiem AS „Liepājas metalurgs” darbiniekiem būtu bijis jāsedz maksimālā summa, ko saskaņā ar normatīvo regulējumu var piešķirt no darbinieku prasījumu garantiju fonda viena darbinieka prasījumu segšanai, t.i. – 1741,37 *euro*, būtu nepieciešami aptuveni 3 203 662 *euro* (3 191 931 *euro* – darbinieku prasījumu segšanai, 11 731 *euro* – administratora atlīdzībai par darbinieku prasījumu iesniegšanu).

Tas savukārt nozīmē, ka viena liela uzņēmuma maksātnespējas procesa gadījumā paredzētais drošības garants 2 miljoni 850 tūkstoši *euro* ir nepietiekams. AS „Liepājas metalurgs” gadījumā faktiski piešķirtā vidējā summa viena darbinieka prasījuma segšanai sastādīja 681 *euro* tikai tāpēc, ka uzņēmums līdz pat 2013.gada oktobrim bija godprātīgi pildījis savas saistības pret darbiniekiem un nebija veidojis darba samaksas parādus mēnešiem ilgi kā tas notiek lielākajā daļā maksātnespējas procesu, kuros administratori vēršas Maksātnespējas administrācijā ar iesniegumiem par darbinieku prasījumu segšanu.

Papildus jāņem vērā, ka maksimālā izmaksājamā summa no darbinieku prasījumu garantiju fonda viena darbinieka prasījumu segšanai, katru gadu palielinās, jo tās aprēķins ir piesaistīts minimālajai algai un tā katru gadu palielinās. Tā 2013.gadā maksimālā sedzamā summa bija 1741,37 *euro*, 2014.gadā 1950,44 *euro* un 2015.gadā 2194,22 *euro* viena darbinieka prasījumu segšanai, kura uzņēmuma maksātnespējas process ir pasludināts attiecīgajā gadā. Tas savukārt nozīmē, ka drošības garanta summa nākamajos gados ir jāpalielina.

**No 2010. līdz 2014.gadam no darbinieku prasījumu garantiju fonda ir veiktas izmaksas 11 628 740 *euro* apmērā, sedzot 1 054 maksātnespējīgo uzņēmumu 16 434 darbinieku prasījumus (skatīt 5.tabulu). Vidējā izmaksātā summa šajos piecos gados ir bijusi 705 *euro* vienam darbiniekam (summu veido darbiniekam piešķirtā bruto summa un valsts sociālās apdrošināšanas obligāto iemaksu darba devēja daļa).**

5.tabula

**Darbinieku prasījumu garantiju fonda faktiskie izdevumi, uzņēmumu un darbinieku skaits no 2010.gada līdz 2014.gadam, *euro***

|  |  |  |  |  |
| --- | --- | --- | --- | --- |
| **Gads** | **Faktiskie izdevumi** | **Apmierināto darbinieku skaits** | **Vidējā summa vienam darbiniekam** | **Uzņēmumu skaits** |
| 2010.gads | 4 100 849 | 5 398 | 760 | 340 |
| 2011.gads | 2 360 680 | 3 870 | 610 | 303 |
| 2012.gads | 1 454 248 | 2 158 | 674 | 172 |
| 2013.gads | 1 049 522 | 1 418 | 740 | 128 |
| 2014.gads | 2 663 441 | 3 590 | 742 | 111 |
| **Kopā** | **11 628 740** | **16 434** | **705** | **1 054** |

Salīdzinot apmierināto darbinieku skaitu no 2010. līdz 2014.gadam, vērojama stabilizācija (2014.gadā no 3 590 darbiniekiem 1 833 bija viena uzņēmuma - AS „Liepājas metalurgs” darbinieki, līdz ar to objektīvāks 2014.gadā apmierināto darbinieku skaits varētu būt 1 757 darbinieki (3590-1833=1757), kas norāda uz ekonomikas stabilizēšanos un atgūšanos no krīzes, kas skāra visu pasauli un Latviju un atsaucās uz darbinieku prasījumu garantiju fonda rādītājiem 2009., 2010. un 2011.gadā un sāka izlīdzināties no 2012.gada.

2009.gada 18.jūnijā pieņemti grozījumi Likumā par darba devēja maksātnespēju, kur pārejas noteikumu 6. un 7.punktā noteikti darbinieku prasījumu ierobežojumi, ja darba devēja maksātnespējas gadījums iestājies laika periodā no 2009.gada 10.jūlija līdz 2011.gada 31.decembrim. Ierobežojumi paredz, ka minētā likuma 5.panta pirmās daļas 1., 2., 3., un 4.punktā un 5.1 panta otrajā daļā minēto apmierināmo darbinieku prasījumu kopsumma nepārsniedz četras maksātnespējas gadījuma iestāšanās dienā valstī noteiktās minimālās mēneša darba algas uz vienu darbinieku.

Savukārt saskaņā ar 2011.gada 15.decembra grozījumiem Likumā par darba devēja maksātnespēju, kas stājās spēkā 2012.gada 1.janvārī, ir noteikts, ka 5.panta pirmās daļas 1., 2., 3., un 4.punktā minētos darbinieku prasījumus un ar tiem saistītos valsts sociālās apdrošināšanas obligāto iemaksu un iedzīvotāju ienākuma nodokļa maksājumus aprēķina, ņemot vērā darba devēja maksātnespējas gadījuma iestāšanās dienā valstī noteikto minimālo mēneša darba algu. Norādītie aprēķināšanas nosacījumi neattiecas (un nevienā periodā nav attiekušies) uz kaitējumu atlīdzību par visu nesamaksāto periodu un par kaitējuma atlīdzību par četriem gadiem uz priekšu no maksātnespējas procesa pasludināšanas brīža.

Katru gadu tiek veiktas izmaksas no darbinieku prasījumu garantiju fonda par attiecīgajā gadā pieņemtajiem lēmumiem par darbinieku prasījumu apmierināšanu, bet lēmumi attiecīgajā gadā tiek pieņemti, pamatojoties uz attiecīgā maksātnespējīgā uzņēmuma administratora iesniegumu. Tā kā dažādu iemeslu dēļ iesniegumu par darbinieku prasījumu apmierināšanu administrators var iesniegt vairāku gadu garumā (saskaņā ar Likumu par darba devēja maksātnespēju – līdz brīdim, kad pieņemts lēmums par juridiskās personas maksātnespējas procesa izbeigšanu) pēc maksātnespējas procesa pasludināšanas, tad konkrētajā gadā izmaksātās summas attiecas uz dažādos laika posmos pasludinātiem maksātnespējas procesiem (skatīt 6.tabulu).

6.tabula

**No darbinieku prasījumu garantiju fonda faktiski izmaksātās summas, uzņēmumu un darbinieku skaits no 2010.gada līdz 2014.gadam pēc maksātnespējas procesa pasludināšanas gada**

|  |  |  |  |  |  |  |
| --- | --- | --- | --- | --- | --- | --- |
|  | **Maksātnespējas procesa pasludināšanas gads** | **Uzņēmumu skaits** | **% no kopējā uzņēmumu skaita** | **Izmaksātā summa, *euro*\*** | **Darbinieku skaits** | **Vidējā izmaksātā summa uz darbinieku, *euro*** |
| **2010.gads** | 2007.gads | 3 | 1,00% | 2 053 | 5 | 411 |
| 2008.gads | 37 | 11,00% | 328 927 | 399 | 824 |
| 2009.gads | 256 | 75,00% | 3 380 278 | 4 634 | 729 |
| 2010.gads | 44 | 13,00% | 356 133 | 360 | 989 |
| Kopā | 340 | 100,00% | 4 067 391 | 5 398 | 753 |
| **2011.gads** | 2007.gads | 1 | 1,00% | 647 | 1 | 647 |
| 2008.gads | 5 | 2,00% | 316 353 | 138 | 2 292 |
| 2009.gads | 98 | 32,00% | 782 044 | 1 437 | 544 |
| 2010.gads | 180 | 59,00% | 1 185 581 | 2 188 | 542 |
| 2011.gads | 19 | 6,00% | 73 329 | 106 | 692 |
| Kopā | 303 | 100,00% | 2 357 955 | 3 870 | 609 |
| **2012.gads** | 2008.gads | 5 | 3,00% | 69 025 | 50 | 1 380 |
| 2009.gads | 28 | 16,00% | 154 306 | 274 | 563 |
| 2010.gads | 57 | 33,00% | 350 866 | 615 | 571 |
| 2011.gads | 55 | 32,00% | 744 836 | 988 | 754 |
| 2012.gads | 27 | 16,00% | 135 216 | 231 | 585 |
| Kopā | 172 | 100,00% | 1 454 249 | 2 158 | 674 |
| **2013.gads** | 2004.gads | 1 | 1,00% | 2 181 | 5 | 436 |
| 2008.gads | 1 | 1,00% | 581 | 1 | 581 |
| 2009.gads | 10 | 8,00% | 39 802 | 61 | 652 |
| 2010.gads | 17 | 13,00% | 53 294 | 98 | 544 |
| 2011.gads | 7 | 5,00% | 37 874 | 46 | 823 |
| 2012.gads | 48 | 38,00% | 506 658 | 566 | 895 |
| 2013.gads | 44 | 34,00% | 406 517 | 641 | 634 |
| Kopā | 128 | 100,00% | 1 046 906 | 1 418 | 738 |
| **2014.gads** | 2009.gads | 4 | 3,60% | 7 559 | 5 | 1 512 |
| 2010.gads | 3 | 2,70% | 2 756 | 9 | 306 |
| 2011.gads | 1 | 0,90% | 424 | 1 | 424 |
| 2012.gads | 4 | 3,60% | 8 291 | 12 | 691 |
| 2013.gads | 48 | 43,24% | 1 942 034 | 2 657 | 731 |
| 2014.gads | 51 | 45,95% | 701 065 | 906 | 774 |
| Kopā | 111 | 100,00% | 2 662 129 | 3 590 | 742 |

\* izmaksātā summa šajā tabulā var atšķirties, salīdzinot ar attiecīgā gada kopējo izmaksāto summu 5.tabulā, jo veicot darbinieku un uzņēmumu uzskaiti, tiek skaitīti tikai tie uzņēmumi un darbinieki, par kuriem ir pilnībā veikta visas lēmumā piešķirtās summas apmaksa. Savukārt kopējā izmaksātā summa var būt lielāka, jo daļa no lēmumā piešķirtās summas ir faktiski izmaksāta no garantiju fonda līdzekļiem attiecīgajā gadā, bet pilnīga lēmuma apmaksa vēl nav veikta, līdz ar to cilvēku un uzņēmumu skaitā vēl netiek ieskaitīti. Tāpat šajā tabulā izmaksātajā summā nav uzrādīta administratoriem izmaksātās atlīdzības par darbinieku prasījumu iesniegšanu attiecīgajā gadā, bet kopējos darbinieku prasījumu garantiju fonda izdevumos šie maksājumi tiek skaitīti.

No 6.tabulā apkopotās informācijas redzams, ka pamatā kārtējā gadā visvairāk segti ir darbinieku prasījumi procesos, kuri pasludināti iepriekšējā gadā (vidēji 49%). Līdz ar to svarīgi ir noskaidrot maksātnespējīgo uzņēmumu skaitu (proporciju), kuri ir pasludināti par maksātnespējīgiem pret tiem maksātnespējīgajiem uzņēmumiem, kuros ir iesniegti iesniegumi darbinieku prasījumu segšanai un segti no darbinieku prasījumu garantiju fonda (skatīt 7. un 8.tabulu).

7.tabula

**Maksātnespējīgie uzņēmumi, kuru darbinieku prasījumi ir segti no darbinieku prasījumu garantiju fonda, no kopējā pasludināto juridisko personu maksātnespējas procesu skaita no 2010.gada līdz 2014.gadam**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| **Pasludināšanas gads** | | | **2010** | | **2011** | | **2012** | | **2013** | | **2014** | |
| Pasludinātie juridiskās personas maksātnespējas procesi attiecīgajā gadā | | | 2574 | | 879 | | 881 | | 820 | | 954 | |
| Segtie maksātnespējas procesi pa gadiem | 2010 | % | 44 | 1,7% |  | |  | |  | |  | |
| 2011 | % | 180 | 7,0% | 19 | 2,2% |  | |  | |  | |
| 2012 | % | 57 | 2,2% | 55 | 6,3% | 27 | 3,1% |  | |  | |
| 2013 | % | 17 | 0,7% | 7 | 0,8% | 48 | 5,4% | 44 | 5,4% |  | |
| 2014 | % | 3 | 0,1% | 1 | 0,1% | 4 | 0,5% | 48 | 5,9% | 51 | 5,3% |
| Kopā 2010.-2014.gads | | % | 301 | 11,7% | 82 | 9,33% | 79 | 9,0% | 92 | 11,2% | 51 | 5,3% |

8.tabula

**Maksātnespējīgie uzņēmumi, kuru darbinieku prasījumi ir segti no darbinieku prasījumu garantiju fonda, no kopējā pasludināto juridisko personu maksātnespējas procesu skaita no 2010.gada līdz 2014.gadam pēc segšanas proporcijas pa gadiem**

|  |  |  |  |  |  |
| --- | --- | --- | --- | --- | --- |
| **Gads** | **2010** | **2011** | **2012** | **2013** | **2014** |
| Pasludinātie juridiskās maksātnespējas procesi attiecīgajā gadā | 2574 | 879 | 881 | 820 | 954 |
| No darbinieku prasījumu garantiju fonda segtie maksātnespējas procesi (kopā) | 301 | 82 | 79 | 92 | 51 |
| Procents no pasludinātajiem | 11,7% | 9,3% | 9,0% | 11,2% | 5,3% |
| Pirmajā gadā | 1,7% | 2,2% | 3,1% | 5,4% | 5,3% |
| Otrajā gadā | 7,0% | 6,3% | 5,4% | 5,9% |  |
| Trešajā gadā | 2,2% | 0,8% | 0,5% |  |  |
| Ceturtajā gadā | 0,7% | 0,1% |  |  |  |
| Piektajā gadā | 0,1% |  |  |  |  |

Kā redzams no 7.tabulā apkopotās informācijas, iepriekšējos trīs gados (2011.-2013.gads) pasludināto juridiskās personas maksātnespējas procesu skaits bija stabilizējies, taču, ņemot vērā ekonomisko situāciju valstī un uzņēmējdarbības vides ciešo saistību ar ārējiem ekonomiskiem faktoriem (piemēram, eksporta tirgu un dažādu valstu ietekmi uz tiem), 2014.gadā, salīdzinot ar 2013.gadu, par 16% ir pieaudzis pasludināto juridisko personu maksātnespējas procesu skaits.

No visiem 2010.gadā pasludinātajiem juridiskās personas maksātnespējas procesiem piecu gadu laikā darbinieku prasījumu garantiju fondā ir vērsušies 11,7% uzņēmumu administratori. No 2011.gadā pasludinātajiem – 9,33% uzņēmumu administratori ir pieprasījuši līdzekļus no darbinieku prasījumu garantiju fonda līdzekļiem četru gadu laikā. No 2012.gadā pasludinātajiem maksātnespējas procesiem 9% uzņēmumu administratori ir pieprasījuši līdzekļus no darbinieku prasījumu garantiju fonda līdzekļiem trīs gadu laikā. No 2013.gadā pasludinātajiem maksātnespējas procesiem 11,2% uzņēmumu administratori ir pieprasījuši līdzekļus no darbinieku prasījumu garantiju fonda līdzekļiem divu gadu laikā. No 2014.gadā pasludinātajiem maksātnespējas procesiem 5,3% uzņēmumu administratori ir pieprasījuši līdzekļus no darbinieku prasījumu garantiju fonda līdzekļiem gada laikā.

Ņemot vērā 8.tabulā apkopotos rādītājus, vidēji no attiecīgajā gadā pasludinātajiem maksātnespējas procesiem vairāku gadu laikā apmēram 9,3% uzņēmumu administratori vēršas darbinieku prasījumu garantiju fondā, saglabājot tendenci, ka pamatā tas notiek pirmajos divos gados – pasludināšanas un nākamajā gadā. Līdz ar to var pieņemt, ka 2015.gadā apmēram 4-5% no 2014.gadā pasludināto maksātnespējas procesu administratoriem vēl varētu vērsties ar iesniegumu darbinieku prasījumu apmierināšanai no darbinieku prasījumu garantiju fonda. Jāatzīmē, ka 2013.gadā maksātnespējas process tika pasludināts AS „Liepājas metalurgs”, kas kopējo pasludināto procesu skaitu būtiski nemainīja, taču būtiski ietekmēja izmaksāto līdzekļu apjomu un darbinieku skaitu, līdz ar to, prognozējot jāņem vērā šādu maksātnespējas procesu iespējamība arī nākotnē.

Ja laika periodā no 2008.gada līdz 2010.gadam (ieskaitot) vidējais nodarbināto skaits, par kuriem tika maksāta URVN mēnesī, kritās, tad 2011.gadā bija vērojamas pirmās ekonomikas augšupejas pazīmes, un šis skaits palielinājās (skatīt 9.tabulu).

9.tabula

**Vidējais darbinieku skaits mēnesī, par kuriem tiek maksāta URVN no 2008.gada līdz 2014.gadam**

|  |  |  |  |  |  |  |  |
| --- | --- | --- | --- | --- | --- | --- | --- |
| **Gads** | **2008** | **2009** | **2010** | **2011** | **2012** | **2013** | **2014** |
| Vidējais darbinieku skaits, par kuriem maksāta URVN\* | 842 722 | 700 930 | 644 716 | 656 349 | 674 978 | 705 358 | 698 489 |
| Attiecība procentos pret iepriekšējo gadu | - | 83% | 92% | 102% | 103% | 105% | 99% |
| Nodarbināto skaits (pēc EM ziņojuma datiem\*\*) | 1 054 900 | 908 500 | 850 700 | 861 600 | 875 600 | 893 900 | 885 400 |
| Darbinieku, par kuriem maksāta URVN, attiecība pret nodarbināto skaitu (%) | 80 | 77 | 76 | 76 | 77 | 79 | 79 |

\* Saskaņā ar Valsts ieņēmumu dienesta sniegto informāciju

\*\*Ziņojums par Latvijas tautsaimniecības attīstību (2014.gada jūnijs) un Makroekonomiskais apskats 2014-3

No 9.tabulā atspoguļotās informācijas redzams, ka, sākot ar 2011.gadu, nodarbināto, par kuriem tika maksāta URVN, skaitam ir augoša tendence, kas liecina par zināmu ekonomikas stabilitāti. Tāpat redzams, ka to darbinieku, par kuriem tiek maksāta URVN, attiecība pret kopējo nodarbināto skaitu, arī ir diezgan stabila - 79% pēdējos gadus.

Pieņemot, ka 2009. un 2010.gada rādītāji bija ekonomikas lejupslīdes rādītāji, savukārt 2008.gads vēl bija stabilitātes rādītājs (ekonomikas lejupslīde sākās 2008.gada beigās, un tas vēl neietekmēja pasludināto maksātnespējas procesu rādītājus) un 2011.gads jau ir pirmais stabilizācijas gads, par pamatu turpmākiem aprēķiniem tiks ņemti rādītāji no 2011.gada līdz 2014.gadam.

Svarīgs rādītājs ir darbinieku skaits un vidējā segtā summa katram darbiniekam pa gadiem (skatīt 10.tabulu).

10.tabula

**Vidējā summa uz darbinieku, kas izmaksāta, apmierinot darbinieku prasījumus no 2010.gada līdz 2014.gadam, *euro***

|  |  |  |  |  |
| --- | --- | --- | --- | --- |
| **Maksātnespējas procesa pasludināšanas gads** | **Prasījumu segšanas gads** | **Summa, *euro*** | **Cilvēku skaits** | **Vidēji uz cilvēku** |
| 2010.gads | 2010 | 356 133 | 360 | 989 |
| 2011 | 1 185 581 | 2 188 | 542 |
| 2012 | 350 866 | 615 | 571 |
| 2013 | 53 294 | 98 | 544 |
| 2014 | 2 756 | 9 | 306 |
|  | **Kopā** | **1 948 630** | **3 270** | **596** |
| 2011.gads | 2011 | 73 329 | 106 | 692 |
| 2012 | 744 836 | 988 | 754 |
| 2013 | 37 874 | 46 | 823 |
| 2014 | 424 | 1 | 424 |
|  | **Kopā** | **856 463** | **1 141** | **751** |
| 2012.gads | 2012 | 135 216 | 231 | 585 |
| 2013 | 506 658 | 566 | 895 |
| 2014 | 8 291 | 12 | 691 |
|  | **Kopā** | **650 165** | **809** | **804** |
| 2013.gads | 2013 | 406 517 | 641 | 634 |
| 2014 | 1 942 034 | 2 657 | 731 |
|  | **Kopā** | **2 348 551** | **3 298** | **712** |
| 2014.gads | 2014 | **701 065** | **906** | **774** |

No 2012.gada 1.janvāra darbinieku prasījumu aprēķināšanai ir ieviesta atšķirīga metodika, nekā iepriekš - tās pamatā ir valstī noteiktā minimālā mēnešalga, bet aprēķiniem tiek izmantotas unificētas formulas, kuru aprēķinu rezultātus salīdzina ar Valsts ieņēmumu dienestā deklarētajiem attiecīgā darbinieka ienākumiem.

Turpmākajiem URVN aprēķiniem iespējams izmantot 2012., 2013. un 2014.gada vidējās izmaksātās summas uz vienu darbinieku, attiecīgi 804, 712 un 774 *euro*.

### 1.3. Darbinieku prasījumu garantiju fonda 2015.gada plānotais budžets

Likumā „Par valsts budžetu 2015.gadam” darbinieku prasījumu garantiju fonda ieņēmumi no URVN plānoti 2 717 158 *euro* apmērā un izdevumi – 1 792 977 *euro* apmērā (skatīt 11.tabulu).

Minētais URVN ieņēmumu un izdevumu apjoms darbinieku prasījumu garantiju fondā sākotnēji tika plānots saskaņā ar Informatīvā ziņojuma par 2013. – 2015.gadu B nodaļas 2.punktā ietverto risinājumu. Sakarā ar to, ka Informatīvajā ziņojumā par 2013. – 2015.gadu darbinieku prasījumu garantiju fonda apakšprogrammā netika ieplānoti līdzekļi administratoru atlīdzībām par darbinieku prasījumu iesniegšanu, 2015.gadā šim mērķim tika pārdalīti līdzekļi no apakšprogrammas „Maksātnespējas procesa izmaksas”.

11.tabula

**Plānotie ieņēmumi un izdevumi darbinieku prasījumu garantiju fondā 2015.gadā, *euro***

|  |  |
| --- | --- |
| **Ieņēmumu un izdevumu veids** | **2015.gads** |
| 1.Darbinieku prasījumu garantiju fonda atlikums uz 1.janvāri | 4 261 369 |
| **2. Ieņēmumi** | **2 717 158** |
| **3. Izdevumi kopā (4+5+6+7):** | **1 792 977** |
| 4. Valsts sociālās apdrošināšanas obligātās iemaksas | 498 174 |
| 5. Iedzīvotāju ienākuma nodoklis | 305 930 |
| 6. Maksātnespējīgo darba devēju darbinieku prasījumi (neto) | 965 723 |
| 7. Administratora atlīdzība par darbinieku prasījumu iesniegšanu | 23 150 |

## 

## 2. Budžeta apakšprogramma 06.05.00 „Maksātnespējas procesa izmaksas” (līdz 2014.gadam – 35.03.00 Maksātnespējas procesa izmaksas)

### 2.1. Budžeta apakšprogrammas „Maksātnespējas procesa izmaksas” mērķis

Budžeta apakšprogrammas „Maksātnespējas procesa izmaksas”ietvaros Maksātnespējas administrācijas galvenais darbības mērķis ir nodrošināt finansējumu maksātnespējas procesa izmaksu segšanai maksātnespējīgajiem parādniekiem, kuriem nav aktīvu, sekmējot faktiski maksātnespējīgo parādnieku izslēgšanu no komerctiesiskās aprites.

Maksātnespējas procesa izmaksu segšanu nodrošina Maksātnespējas administrācija, mērķa grupa ir maksātnespējas procesa administratori.

### 2.2. Maksātnespējas procesa izmaksu segšana 2010. – 2014.gadā

Maksātnespējas procesa izmaksu (maksātnespējas procesa administratoru atlīdzība, maksātnespējas procesa izdevumi) faktiskie ieņēmumi, izdevumi un atlikums par laika posmu no 2010.gada līdz 2014.gadam ir atspoguļoti 12.tabulā.

12.tabula

**Maksātnespējas procesa izmaksu (maksātnespējas procesa administratoru atlīdzība, maksātnespējas procesa izdevumi) faktiskie ieņēmumi, izdevumi un atlikums par laika posmu no 2010.gada līdz 2014.gadam, *euro***

|  |  |  |  |  |  |
| --- | --- | --- | --- | --- | --- |
| **Maksātnespējas procesu izmaksu ieņēmumu un izdevumu veids** | **2010.gads** | **2011.gads** | **2012.gads** | **2013.gads** | **2014.gads** |
| **Ieņēmumi – kopā:** | **541 323** | **644 130** | **532 844** | **454 753** | **331 827** |
| URVN daļa | 493 260 | 619 183 | 512 814 | 431 130 | 322 638 |
| Atgūtie līdzekļi maksātnespējas procesā | 48 063 | 24 947 | 20 030 | 23 623 | 9 189 |
| **Izdevumi kopā:** | **694 276** | **592 522** | **336 859** | **192 375** | **114 181** |
| Maksātnespējas procesa izmaksu izdevumi | 694 276 | 592 522 | 336 859 | 192 375 | 114 181 |
| Atlikums uz attiecīgā gada 31.decembri | 101 627 | 153 235 | 349 220 | 611 597 | 829 243 |

Salīdzinot faktiskos izdevumus maksātnespējas procesu izmaksu segšanai, ir vērojams būtisks samazinājums. Samazinājums ir saistīts ar to, ka 2010.gada 1.novembrī stājās spēkā jaunais Maksātnespējas likums, kurš paredzēja jaunu maksātnespējas procesa finansēšanas modeli – depozītu divu maksātnespējas procesa pieteikuma iesniegšanas brīdī valstī noteikto minimālo mēnešalgu apmērā, kuru pieteikuma iesniedzējs iemaksā speciālā Maksātnespējas administrācijas deponēto līdzekļu kontā Valsts kasē. Līdz ar to Maksātnespējas administrācija sedz maksātnespējas procesa izmaksas (maksātnespējas procesa izdevumus un maksātnespējas procesa administratora atlīdzību) no Maksātnespējas administrācijai šiem mērķiem piešķirtajiem līdzekļiem tikai tajos maksātnespējas procesos, kas uzsākti līdz 2010.gada 31.oktobrim.

Lai gan administratora atlīdzības par darbinieku prasījumu iesniegšanu kopējā summa, sākot no 2008.gada līdz 2012.gadam, strauji auga (2008.gadā – 13 *euro* gadā, 2012.gadā – 5 788 *euro* gadā), sākot no 2013.gada tā samazinās (skatīt 13.tabulu), jo no šīs apakšprogrammas atlīdzību par darbinieku prasījumu iesniegšanu administratoram maksā tikai tajos maksātnespējas procesos, kas pasludināti līdz 2011.gada 31.decembrim. Savukārt saskaņā ar 2011.gada 15.decembra grozījumiem Likumā par darba devēja maksātnespēju, kas stājās spēkā 2012.gada 1.janvārī, administratora atlīdzība par darbinieku prasījumu iesniegšanu tiek maksāta no darbinieku prasījumu garantiju fonda apakšprogrammas, kas 2013.gadā sastādīja 1 306 *euro* un 2014.gadā 1 312 *euro* (skatīt 4.tabulu).

13.tabula

**Maksātnespējas procesa izmaksu faktiskā izpilde par laika posmu no 2010.gada līdz 2014.gadam**

|  |  |  |  |  |  |
| --- | --- | --- | --- | --- | --- |
|  | **2010.gads** | **2011.gads** | **2012.gads** | **2013.gads** | **2014.gads** |
| 1. Uzņēmumu skaits, kuros segti maksātnespējas procesa izdevumi | 1058 | 409 | 84 | 44 | 19 |
| 2. Veiktās izmaksas (izdevumiem), *euro* | 151 059 | 59 938 | 12 719 | 6 340 | 2 804 |
| 3. Vidējā izmaksātā summa vienam uzņēmumam, *euro* | 143 | 147 | 151 | 144 | 148 |
| 4. Maksātnespējas procesa administratoru atlīdzību skaits | 986 | 978 | 609 | 379 | 213 |
| 5. Veiktās izmaksas (atlīdzībām), *euro* | 541 632 | 528 588 | 318 352 | 183 701 | 104 874 |
| 6. Vidējā izmaksātā summa vienam administratoram, *euro* | 549 | 540 | 523 | 485 | 492 |
| 7. Administratora atlīdzība par kopējo darbinieku skaitu (par vienu nodarbināto – 6,40 EUR), kuriem segti darbinieku prasījumi no darbinieku prasījumu garantiju fonda, *euro* | 1 585 | 3 995 | 5 788 | 2 334 | 3 088 |
| 8. Juridiskās personas maksātnespējas procesa depozīts, ja darbinieks atbrīvots no depozīta iemaksas (Satversmes tiesas spriedums), skaits gadā | - | - | - | - | 6 |
| 9. Juridiskās personas maksātnespējas procesa depozīts, ja darbinieks atbrīvots no depozīta iemaksas (Satversmes tiesas spriedums), summa gadā, *euro* | - | - | - | - | 3 415 |
| **Izmaksātā summa, *euro* (2+5+7+9)** | **694 276** | **592 522** | **336 859** | **192 375** | **114 181** |

Tāpat no šīs apakšprogrammas tiek segts juridiskās personas maksātnespējas procesa depozīts, ja darbinieks atbrīvots no depozīta iemaksas (Satversmes tiesas [2012.](http://likumi.lv/ta/id/246874-par-maksatnespejas-likuma-62-panta-pirmas-dalas-un-civilprocesa-likuma-363-2-panta-otras-dalas-normu-ciktal-tas-neparedz-tiesas...)gada 20.aprīļa sprieduma lietā Nr. 2011-16-01 izpilde, tiks nodrošināta ar Maksātnespējas likuma grozījumiem, kas stājās spēkā [2015.](http://likumi.lv/ta/id/214590-maksatnespejas-likums/redakcijas-datums/2015/01/01)gada 1.martā) – pirmo reizi šādi maksājumi tika veikti 2014.gadā par sešiem gadījumiem.

Uz 2015.gada 1.janvāri ir 1 094 maksātnespējas procesi, kuros, iespējams, Maksātnespējas administrācijai būs jāsedz maksātnespējas procesa izmaksas, tai skaitā:

* 78 maksātnespējas procesi, kuri pasludināti saskaņā ar 1996.gada 2.oktobra likumu „Par uzņēmumu un uzņēmējsabiedrību maksātnespēju” (turpmāk – vecie procesi);
* 1 016 maksātnespējas procesi, kuri pasludināti saskaņā ar Maksātnespējas likumu, kas bija spēkā līdz 2010.gada 31.oktobrim (turpmāk – vidējie procesi).

Maksātnespējas procesu skaits, kuri Maksātnespējas administrācijai būs jāfinansē no valsts līdzekļiem, nepalielināsies, bet attiecībā uz šiem 1 094 procesiem ir jāņem vērā varbūtība, ka tajos tiks lūgta izmaksu segšana.

Laika periodā no 2012.gada 15.maija, kad šo procesu skaits bija 2 731, līdz 2015.gada 1.janvārim, kad šo procesu skaits bija 1 094, maksātnespējas procesu skaits ir samazinājies vairāk kā uz pusi (skatīt 14.tabulu) – apmēram par 60%, taču jāņem vērā, ka lielākā daļa procesu, kas palikuši, ir vidējie procesi, kas pasludināti saskaņā ar Maksātnespējas likumu, kas bija spēkā līdz 2010.gada 31.oktobrim, taču šis likums precīzi nenoteica ātra un efektīva maksātnespējas procesa kritērijus, kā arī daudzos šajos procesos norisinās ilgstošas tiesvedības.

14.tabula

**Maksātnespējas procesu, kuros Maksātnespējas administrācijai ir jāsedz izmaksas, skaits noteiktos datumos\***

|  |  |  |  |
| --- | --- | --- | --- |
| **Datums** | **Vecie procesi** | **Vidējie procesi** | **Kopā** |
| 15.05.2012. | 372 | 2 359 | 2 731 |
| 25.04.2013. | 206 | 1 706 | 1 912 |
| 10.02.2014. | 130 | 1 292 | 1 422 |
| 01.01.2015. | 78 | 1 016 | 1 094 |

\* informācija pieejama par norādītajiem datumiem. Sākot no 2015.gada 1.janvāra, dati uz pirmo gada dienu tiks fiksēti, jo Maksātnespējas administrācijai ir jānorāda šo procesu samazinājuma progress kā viens no iestādes darbības rezultatīvajiem rādītājiem.

### 

### 2.3. Maksātnespējas procesa izmaksu 2015.gada plānotais budžets

Likumā „Par valsts budžetu 2015.gadam” apakšprogrammu „Maksātnespējas procesa izmaksas” veido plānotie ieņēmumi no URVN un izdevumi 134 789 *euro* apmērā (skatīt 15.tabulu). 2015.gada plānotie ieņēmumi un izdevumi 134 789 *euro* apmērā atbilst 2015.-2017.gada bāzes izdevumiem.

15.tabula

**Plānotie ieņēmumi un izdevumi maksātnespējas procesa izmaksām 2015.gadā**

|  |  |
| --- | --- |
|  | **2015.gads** |
| 1. **Ieņēmumi** | **134 789** |
| 1. **Izdevumi – kopā (5+8+9)** | **134 789** |
| 1. Maksātnespējas procesa izdevumu segšana, komersantu skaits | 80 |
| 1. Summa maksātnespējas procesa izdevumiem gadā, *euro* | 7 100 |
| 1. Maksātnespējas procesa administratoru atlīdzība segšana, komersantu skaits | 250 |
| 1. Summa administratoru atlīdzībai gadā, *euro* | 125 180 |
| 1. Administratora atlīdzība par darbinieku prasījumu iesniegšanu | 2 509 |

## 

## 3. Budžeta apakšprogramma 06.03.00 „Maksātnespējas procesu pārvaldība” (līdz 2014.gadam – 35.01.00 Maksātnespējas administrācija)

### 

### 3.1. Budžeta apakšprogrammas „Maksātnespējas procesu pārvaldība” mērķis

Budžeta apakšprogrammas „Maksātnespējas procesa pārvaldība”ietvaros Maksātnespējas administrācijas galvenais darbības mērķis ir nodrošināt likumīgu, efektīvu un pārskatāmu maksātnespējas un tiesiskās aizsardzības procesa norises gaitu un aizsargāt kreditoru kopuma intereses parādnieka ierobežotas maksātspējas vai maksātnespējas gadījumā.

### 

### 3.2. Budžeta apakšprogrammas „Maksātnespējas procesu pārvaldība” finansēšana no URVN iepriekšējos gados

Ieviešot URVN Latvijā no 2003.gada, jau sākotnēji tās ieņēmumi tika paredzēti ne tikai darbinieku prasījumu garantiju fonda finansēšanai, bet arī citiem ar maksātnespējas procesu saistītiem mērķiem. Darbinieku prasījumu garantiju fonds un maksātnespējas procesa izmaksas ir tikušas finansētas no URVN ieņēmumiem no 2003. līdz pat 2014.gadam, un to ir plānots darīt arī 2015.gadā. Darbinieku prasījumu garantiju fondam URVN ieņēmumi visus gadus attiecīgajā gadā plānotajā apmērā tikuši piešķirti tiešā veidā, savukārt maksātnespējas procesa izmaksās no 2003. līdz 2007.gadam URVN ieņēmumi tikuši novirzīti kā dotācija no vispārējiem ieņēmumiem attiecīgajā budžeta apakšprogrammā, bet sākot no 2008.gada tieši no URVN ieņēmumiem.

No URVN ieņēmumiem kā dotācija no vispārējiem ieņēmumiem attiecīgajā budžeta apakšprogrammā iepriekšējos gados tikuši finansēti:

* Valsts ieņēmumu dienests 2003.-2007.gads;
* Tieslietu ministrija 2004.-2008.gads;
* Maksātnespējas administrācija 2003.-2011.gads.

Attiecībā uz Maksātnespējas administrācijas daļējo finansēšanu no URVN ieņēmumiem no 2003. līdz 2011.gadam jānorāda turpmākais. No 2003. līdz 2008.gadam attiecīgajā budžeta apakšprogrammā URVN ieņēmumi tika iekasēti plānotajā apmērā, bet, sākot no 2009.gada, situācija pasliktinājās. Proti, 2009.gadā no plānotajiem 668 603 *euro* no URVN Maksātnespējas administrācijai tika novirzīti 1,5% no plānotās summas, jeb 9 954 *euro*. 2010.gadā no plānotajiem 341 604 *euro* no URVN ieņēmumiem, Maksātnespējas administrācijai novirzīti 7% no plānotās summas, jeb 24 250 *euro*, savukārt 2011.gadā plānotie līdzekļi no URVN ieņēmumiem 176 621 *euro* apmērā novirzīti netika.

Sākot no 2012.gada valsts budžeta apakšprogramma 06.03.00 Maksātnespējas procesa pārvaldība (līdz 2014.gadam - 35.01.00 Maksātnespējas administrācija) pilnībā tiek finansēta no valsts budžeta, minētajai apakšprogrammai piešķirot dotāciju no vispārējiem ieņēmumiem.

### 3.3. Budžeta apakšprogrammas „Maksātnespējas procesu pārvaldība” daļēja finansēšana no URVN 2015.gadā

Pamatojoties uz grozījumiem Maksātnespējas likumā, Maksātnespējas administrācijai no 2015.gada ir noteiktas papildu funkcijas, kuru izpildei ir nepieciešams piesaistīt papildus sešus nodarbinātos. Ņemot vērā situāciju, ka šim nolūkam papildu valsts budžeta līdzekļus nebija plānots piešķirt, bija nepieciešams meklēt citu finansēšanas avotu. Izsverot iespējamos finansēšanas avotus, tika nolemts atgriezties pie URVN ieņēmumu sākotnējā sadalījuma (2003.-2011.gads), kad daļa no URVN ieņēmumiem tika novirzīti Maksātnespējas administrācijas finansēšanai tai noteikto funkciju veikšanai un 2015.gadā daļa URVN ieņēmumu tiek novirzīti Maksātnespējas administrācijai (apakšprogramma 06.03.00 „Maksātnespējas procesu pārvaldība”).

2015.gadā plānoti kopējie URVN ieņēmumi 2 982 422 *euro*: 2 717 158 *euro* apmērā (92%) - apakšprogrammā 06.04.00 „Darbinieku prasījumu garantiju fonds”, 130 475 *euro* apmērā (4%) - apakšprogrammā 06.03.00 „Maksātnespējas procesu pārvaldība” un 134 789 *euro* apmērā (4%) - apakšprogrammā 06.05.00 „Maksātnespējas procesa izmaksas” (Ministru kabineta 2014.gada 9.decembra noteikumi Nr.751 „Noteikumi par uzņēmējdarbības riska valsts nodevas apmēru un darbinieku prasījumu garantiju fondā ieskaitāmās nodevas daļu 2015.gadā”).

## III. Secinājumi

## 

1. Eiropas Parlamenta un Padomes 2008.gada 22.oktobra direktīvas 2008/94/EK par darba ņēmēju aizsardzību to darba devēja maksātnespējas gadījumā uzliek pienākumu valstij nodrošināt darbinieku prasījumu aizsardzību darba devēja maksātnespējas gadījumā, izveidojot garantijas iestādi, kā arī nosaka šīs institūcijas funkcijas un finansēšanas kārtību.

2. Latvijā darbinieku prasījumi tiek segti no darbinieku prasījumu garantiju fonda, kura turētājs ir Maksātnespējas administrācija. Darbinieku prasījumu garantiju fonds tiek finansēts no URVN (darba devēju veikto maksājumu) daļas, kas atbilst direktīvā noteiktajam pamatprincipam, ka darba devēji piedalās finansēšanā, ja vien to pilnīgi nenodrošina valsts iestādes.

3. Ieviešot URVN, jau sākotnēji tika paredzēts un normatīvajos aktos nostiprināts, ka nodeva tiek izmantota ne tikai darbinieku prasījumu apmierināšanai, bet arī citu ar maksātnespējas procesu saistīto pasākumu finansēšanai. No 2012.gada līdz 2014.gadam URVN ieņēmumi tiek izlietoti šādu apakšprogrammu finansēšanai:

- darbinieku prasījumu garantijas fonds;

- maksātnespējas procesa izmaksas.

No 2015.gada daļa no URVN ieņēmumiem (4%) tiek izmantota Maksātnespējas administrācijas finansēšanai.

4. No 2010.gada līdz 2014.gadam kopā URVN iekasēta 14 469 147 *euro* apmērā, no tā 83%, jeb 12 065 871 *euro* novirzīti darbinieku prasījumu garantiju fondā.

5. Uz 2010.gada 31.decembri uzkrājums darbinieku prasījumu garantiju fondā bija 639 845 *euro*. Sakarā ar ierobežojumiem, kas piemēroti darbinieku prasījumu segšanai no darbinieku prasījumu garantiju fonda, kā arī sakarā ar to, ka vērojama ekonomikas atveseļošanās, darbavietu pieaugums un normalizējies maksātnespējīgo juridisko personu skaits un attiecīgi samazinājies izdevumu apjoms maksātnespējīgo darbinieku prasījumu segšanai, 2014.gada 31.decembrī uzkrājums bija 4 261 369 *euro*.

6. Viena liela uzņēmuma maksātnespēja, kurā nodarbināti ievērojams skaits darbinieku, var prasīt izdevumus, kuri mērāmi miljonos no darbinieku prasījumu garantiju fonda un tāpēc ir jāpārskata drošības garanta līdzšinējais apmērs (iepriekš 2 miljoni latu jeb apmēram 2,85 miljoni *euro*).

7. Vidējais darbinieku skaits mēnesī, par kuriem ir veikts URVN maksājums, 2014.gadā, salīdzinot ar 2013.gadu (705 358), ir samazinājies par 1% (698 489), bet tik un tā ir lielāks par 2010. (644 716), 2011. (656 349) un 2012.gada rādītājiem (674 978).

8. Vidējā izmaksātā summa vienam darbiniekam 2012., 2013. un 2014.gadā attiecīgi ir 804, 712 un 774 *euro* (darbiniekam piešķirtā summa bruto un darba devēja sociālais nodoklis), kas vidēji par trīs gadiem, kad spēkā ir ierobežojums, kas piesaistīts minimālajai mēnešalgai, ir 763 *euro*.

9. Maksātnespējas procesa izmaksu segšanai nepieciešamo līdzekļu apmērs turpmākajā periodā (2016.-2018.gads) katru gadu samazināsies un maksātnespējas procesa izmaksu apakšprogrammā ir izveidojies ievērojams uzkrājums (829 243 *euro*), kas nozīmē, ka turpmākajā periodā vairs nav nepieciešams ieplānot URVN ieņēmumus maksātnespējas procesa izmaksu segšanai, bet paredzēt tos segt no uzkrātajiem līdzekļiem.

10. Ministru kabineta 2012.gada 14.augusta sēdē tika izskatīts Informatīvais ziņojums par 2013. – 2015.gadu. Saskaņā ar Informatīvajā ziņojumā par 2013. – 2015.gadu sniegto informāciju tika nolemts, ka URVN 2013., 2014. un 2015.gadā būs 0,36 *euro* mēnesī, ko aprēķina par katru darbinieku, ar kuru nodibinātas darba tiesiskās attiecības. Lai noteiktu URVN apmēru 2016. – 2018.gadam, nepieciešams izvērtēt un plānot URVN ieņēmumus un izdevumus periodam no 2016. līdz 2018.gadam.

# B. URVN 2016.-2018.gadā

## I. URVN ieņēmumu un izdevumu aprēķins un apmērs 2016. – 2018.gadā

Saskaņā ar Ekonomikas ministrijas 2014.gada jūnija ziņojumā „Ziņojums par Latvijas tautsaimniecības attīstību[[1]](#footnote-2)” (turpmāk – EM 2014.gada jūnija ziņojums) norādīto informāciju ir sagaidāms nodarbinātības pieaugums - sākot no 2013.gada līdz 2020.gadam (7 gadu laikā) nodarbināto skaits varētu palielināties, no 894 tūkst. 2013.gadā, sasniedzot kopējo nodarbināto skaitu 936 tūkst. 2020.gadā, kas veido vidēji 0,66% pieaugumu gadā. Savukārt, saskaņā ar Ekonomikas ministrijas 2014.gada Makroekonomisko apskatu Nr.60/ 2014-3 (25.lapa), 2014.gadā pirmajā pusgadā nodarbināto skaits bija 885 tūkstoši. Ņemot vērā faktu, ka 2014.gadā faktiski nodarbināto skaits ir sarucis par 0.95% un sarucis arī darbinieku skaits, par kuriem tiek maksāta URVN par 1% (skatīt 9.tabulu), nodarbināto skaita pieauguma prognozes procentu turpmākajiem gadiem ir jāsamazina.

Ņemot vērā, ka darbaspēka nodokļi ir jutīgs jautājums, tad jāpieņem, ka 2016.-2018.gadā URVN paliks iepriekšējā apmērā. Saglabājot to līdzšinējā apmērā – 0,36 *euro* mēnesī par katru nodarbināto, plānotie URVN ienākumi turpmākajos gados būs šādi (skatīt 16.tabulu).

16.tabula

**2016. – 2018.gadā plānotais URVN ieņēmumu apjoms ar likmi 0,36 *euro* mēnesī par nodarbināto**

|  |  |  |  |
| --- | --- | --- | --- |
|  | **2016.gads** | **2017.gads** | **2018.gads** |
| Nodarbinātības līmeņa vidējais pieaugums gadā | 0,43% | 0,43% | 0,43% |
| Nodarbināto skaits | 893 031 | 896 871 | 900 727 |
| Vidējais URVN maksātāju skaits, mēnesī | 705 494 | 708 528 | 711 575 |
| URVN likme | 0,36 | 0,36 | 0,36 |
| **URVN summa gadā, EUR** | **3 047 734** | **3 060 841** | **3 074 004** |

16.tabulā norādītais plānotais vidējais darbinieku skaits, par kuriem būs jāveic URVN maksājums, aprēķināts, par sākuma rādītāju aprēķiniem izmantojot EM 2014.gada jūnija ziņojumā prognozēto nodarbināto skaitu pieauguma % vidēji gadā. Pieauguma procents aprēķiniem koriģēts, ņemot vērā 2014.gada faktisko nodarbināto samazinājumu. Lai atspoguļotu pakāpenisku un piesardzīgu nodarbināto skaita pieaugumu, tuvojoties EM 2014.gada jūnija ziņojumā norādītajam nodarbināto skaitam, prognozēts, ka katru gadu palielinājums būs par 0,43 %. Piemērojot 9.tabulā aprēķināto procentuālo attiecību - nodarbināto skaits x 79% = darbinieki, par kuriem jāmaksā URVN. Saskaņā ar Valsts ieņēmumu dienesta sniegto informāciju 2014.gadā vidējais darbinieku skaits mēnesī, par kuriem aprēķināta URVN, bija 698 489 nodarbinātie, līdz ar to 2016.gadā norādītais darbinieku skaits ir objektīvs un piesardzīgi prognozēts.

Jāpiebilst, ka EM 2014.gada jūnija ziņojuma prognozes ir optimistiskas, ņemot vērā Krievijas – Ukrainas krīzi un straujo Krievijas rubļa vērtības kritumu. Vēl joprojām nav zināms, kādu precīzi ietekmi notikumi Ukrainā un rubļa vērtības kritums atstās uz Latvijas ekonomiku, bet ir jāņem vērā nenoteiktības pieaugums par Latvijas šī gada tautsaimniecības sniegumu. Situācijas pasliktināšanās varētu izraisīt būtisku maksātnespējas procesa skaita pieaugumu, līdztekus radot arī sociālo spriedzi sabiedrībā. Pieaugot maksātnespējas procesu skaitam, būtiski var palielināties maksātnespējīgo darba devēju skaits un līdz ar to arī to darbinieku prasījumu skaits, kuri sedzami no darbinieku pieprasījumu garantiju fonda.

## 1. Budžeta apakšprogramma 06.05.00 „Maksātnespējas procesa izmaksas” 2016. – 2018.gadā

2010.gada 1.novembrī stājās spēkā Maksātnespējas likums, kas nosaka, ka maksātnespējas procesos, kas uzsākti no 2010.gada 1.novembra, maksātnespējas procesa izmaksas (maksātnespējas procesa izdevumi un maksātnespējas procesa administratoru atlīdzība) tiek segtas no paša parādnieka, kreditoru līdzekļiem vai iemaksātā depozīta. Proti, tās vairs netiek segtas no Maksātnespējas administrācijai šiem mērķiem piešķirtajiem līdzekļiem. Tomēr, ievērojot, ka saskaņā ar Maksātnespējas likuma pārejas noteikumu 2. un 5.punktu maksātnespējas procesos, kuri uzsākti līdz 2007.gada 31.decembrim un laika posmā no 2008.gada 1.janvāra līdz 2010.gada 31.oktobrim, tiek piemērotas minētajā laika posmā spēkā esošā maksātnespējas procesu regulējošā likuma normas un uz to pamata izdotie normatīvie akti, jānodrošina maksātnespējas procesa izmaksu segšana procesos, kas uzsākti līdz 2010.gada 31.oktobrim.

Uz 2015.gada 1.janvāri ir 1 094 maksātnespējas procesi, kuros, iespējams, Maksātnespējas administrācijai būs jāsedz maksātnespējas procesa izmaksas (maksātnespējas procesa izdevumus un administratora atlīdzību) no Maksātnespējas administrācijai šiem mērķiem piešķirtajiem līdzekļiem. Atbilstoši normatīvajam regulējumam, kas piemērojams maksātnespējas procesos, kas uzsākti līdz 2010.gada 31.oktobrim, katrs administrators ir tiesīgs saņemt no Maksātnespējas administrācijas šim mērķim piešķirtos naudas līdzekļus maksātnespējas procesa izdevumu segšanai ne vairāk kā 142 *euro* apmērā un viena maksātnespējas procesa ietvaros Maksātnespējas administrācija ir tiesīga piešķirt naudas līdzekļus administratora atlīdzības segšanai ne vairāk kā 569 *euro* apmērā. Papildu normatīvajā regulējumā, kas bija spēkā līdz 2011.gada 31.decembrim, noteiktajai administratora atlīdzībai administrators ir tiesīgs saņemt atlīdzību 6,40 *euro* apmērā par katru darbinieku, kuram saskaņā ar Maksātnespējas administrācijas lēmumu ir piešķirti naudas līdzekļi tā prasījumu apmierināšanai no darbinieku prasījumu garantiju fonda. Arī šie naudas līdzekļi maksātnespējas procesos, kas uzsākti līdz 2011.gada 31.decembrim, sedzami no budžeta apakšprogrammas 06.05.00 „Maksātnespējas procesa izmaksas”.

Tādējādi kopējā maksimāli izmaksājamā summa, kas teorētiski varētu būt nepieciešama apakšprogrammā 06.05.00 „Maksātnespējas procesa izmaksas” ir 778 315 *euro* apmērā, pieņemot, ka visos līdz 2010.gada 31.oktobrim uzsāktajos maksātnespējas procesos būs nepieciešams segt maksātnespējas procesa izmaksas (maksātnespējas procesa izdevumus un administratora atlīdzību). Faktiskā kopējā izmaksājamā summa turpmākajos gados gan prognozējama mazāka nekā maksimālā, jo ārējie normatīvie akti nosaka maksimāli pieļaujamo izmaksu apjomu, tomēr jāņem vērā apstāklis, ka saskaņā ar normatīvo regulējumu, kas piemērojams maksātnespējas procesos, kas uzsākti līdz 2010.gada 31.oktobrim, maksātnespējas procesa izmaksas tiek segtas no parādnieka, kreditoru vai citu fizisko vai juridisko personu līdzekļiem. Maksātnespējas administrācija, pamatojoties uz administratora iesniegumu, sedz maksātnespējas procesa izdevumus un administratora atlīdzību no Maksātnespējas administrācijai šiem mērķiem piešķirtajiem līdzekļiem tikai gadījumā, ja no juridiskās personas maksātnespējas procesa subjekta (parādnieka), kreditoru vai citu fizisko vai juridisko personu naudas līdzekļiem nav iespējams pilnā apmērā vai daļā segt maksātnespējas procesa izdevumus vai administratora atlīdzību. Tādējādi Maksātnespējas administrācijā ar iesniegumu maksātnespējas procesa izmaksu segšanai vērsties var tikai t.s. „tukšo” maksātnespējas procesu, kuros nebūs iespējams pilnā apmērā vai daļēji segt izmaksas, administratori. Papildus jānorāda, ka maksātnespējas procesa izdevumi (142 *euro*) šajos procesos tiks pieprasīti salīdzinoši mazāk nekā administratoru atlīdzības, jo maksātnespējas procesa izdevumu segšanas no valsts budžeta līdzekļiem priekšnoteikums attiecīgajā maksātnespējas procesā ir šī procesa pasludināšanas spriedums. Pamatā maksātnespējas procesa izdevumu segšana šajos procesos ir jau veikta, bet pie noteiktiem apstākļiem administrators izdevumu segšanu var pieprasīt arī šobrīd (piemēram, pie administratora maiņas; ja administrators tomēr vēl nav pieprasījis segt izdevumus; ja izdevumi ir segti, administrators saskaņā ar normatīvo regulējumu tos ir atmaksājis Maksātnespējas administrācijai un tagad lūdz atkārtoti).

Laika periodā no 2012.gada maija līdz 2015.gada 1.janvārim šādu maksātnespējas procesu skaits ir samazinājies par 60% (no 2 731 uz 1 094) un vidējais samazinājums ir bijis 26% gadā. Izdevumi pēdējo trīs gadu laikā (2012.-2014.) šajos procesos ir segti vidēji 2% maksātnespējas procesu. Savukārt, no šajos trīs gados pabeigtajiem maksātnespējas procesiem, 73% gadījumu ir segta administratora atlīdzība.

Ņemot vērā iepriekš norādītos faktus, paredzams, ka uz 2016.gada sākumu vēl būs atlikuši apmēram 810 procesi (1 094 – 26%, jeb 284 = 810), kuros Maksātnespējas administrācijai būs jāsedz maksātnespējas procesa izmaksas.

17.tabula

**Plānotie izdevumi maksātnespējas procesa izmaksām 2016. – 2018.gadam**

|  |  |  |  |
| --- | --- | --- | --- |
|  | **2016.gads** | **2017.gads** | **2018.gads** |
| 1. Maksātnespējas procesa izdevumi gadā, skaits | 17 | 12 | 9 |
| 2. Maksimālā summa maksātnespējas procesa izdevumiem, *euro* | 142 | 142 | 142 |
| 3. Summa maksātnespējas procesa izdevumiem gadā, *euro* | 2 414 | 1 704 | 1 278 |
| 4. Maksātnespējas procesa administratoru atlīdzība gadā, skaits | 154 | 114 | 84 |
| 5. Maksimālā summa administratora atlīdzībai, *euro* | 569 | 569 | 569 |
| 6. Summa administratoru atlīdzībai gadā, *euro* | 87 626 | 64 866 | 47 796 |
| **7. Kopā (3 + 6 )** | **90 040** | **66 570** | **49 074** |

17.tabulā norādītie izdevumi maksātnespējas procesa izmaksām plānoti, pieņemot, ka tie varētu tikt paprasīti tikai pie noteiktiem apstākļiem, piemēram, pie administratora maiņas vai, ja izdevumi ir segti, administrators saskaņā ar normatīvo regulējumu tos ir atmaksājis Maksātnespējas administrācijai un tagad prasa atkārtoti. Savukārt administratora atlīdzība ieplānota maksimālajā apmērā 73% no attiecīgajā gadā pabeigtajiem procesiem.

Ieņēmumu daļā šai apakšprogrammai ieņēmumus no URVN nav nepieciešams ieplānot. Uz 2015.gada 1.janvāri šīs apakšprogrammas atlikums ir 829 243 *euro*, savukārt 2015.gadā plānotie ieņēmumi būs pietiekami, lai segtu plānotos izdevumus, līdz ar to ar uzkrātajiem līdzekļiem būs pietiekami, lai 2016. – 2018.gadā segtu šīs apakšprogrammas plānotos izdevumus. Ieņēmumu daļā plānoti atgūtie līdzekļi, ko maksātnespējas procesa administratoriem saskaņā ar normatīvo regulējumu ir pienākums atmaksāt Maksātnespējas administrācijai. Sakarā ar to, ka šai apakšprogrammai piesaistīto maksātnespējīgo uzņēmumu, kuriem segti maksātnespējas procesa izdevumi, skaits tikai samazināsies, atgūtie līdzekļi prognozēti ar lejupejošu tendenci: 2016.gadā – 4000 *euro*; 2017.gadā – 3000 *euro*; 2018.gadā – 2000 *euro*.

Juridiskās personas maksātnespējas procesa depozīta izmaksai, ja darbinieks atbrīvots no depozīta iemaksas, summa plānota, balstoties uz līdzšinējo statistiku un arī administratora atlīdzībai par darbinieku prasījumu iesniegšanu par maksātnespējas procesiem, kuri pasludināti līdz 2011.gada 31.decembrim, summa plānota pēc līdzšinējās statistikas.

Apkopojot šajā nodaļā sniegto informāciju, plānotais ieņēmumu un izdevumu apmērs apakšprogrammai „Maksātnespējas procesa izmaksas” 2016.-2018.gadā ir šāds (skatīt 18.tabulu):

18.tabula

**Plānotie ieņēmumi (atgūtie līdzekļi), izdevumi un nepieciešamais finansējums no uzkrātā atlikuma 2016.-2018.gadā apakšprogrammai „Maksātnespējas procesa izmaksas”**

|  |  |  |  |
| --- | --- | --- | --- |
|  | **2016.gads** | **2017.gads** | **2018.gads** |
| 1.Ieņēmumi no atgūtajiem līdzekļiem, *euro* | **4 000** | **3 000** | **2 000** |
| 2.Maksātnespējas procesa izmaksas, *euro* (izdevumi) | 90 040 | 66 570 | 49 074 |
| 3.Depozīts (6 gadījumi gadā x 720 *euro)* | 4 320 | 4 320 | 4 320 |
| 4. Administratora atlīdzība par kopējo darbinieku skaitu (par vienu nodarbināto – 6,40 *euro*), kuriem segti darbinieku prasījumi no darbinieku prasījumu garantiju fonda, euro | 3 360 | 3 360 | 3 360 |
| 5. Kopā izdevumi, *euro* (2.+3.+4.) | **97 720** | **74 250** | **56 754** |
| 6. No uzkrātā atlikuma nepieciešamā summa, *euro* (5.-1.) | 93 720 | 71 250 | 54 754 |

# 2.Budžeta apakšprogramma 06.03.00 „Maksātnespējas procesu pārvaldība” 2016. – 2018.gadā

2015.gada 1.martā stājās spēkā grozījumi Maksātnespējas likumā, kuru mērķis ir uzlabot maksātnespējas jomu kopumā un nodrošināt, ka process ir ātrāks, efektīvāks un pieejamāks. Līdz ar jaunā regulējuma ieviešanu ir paredzēti jauninājumi, kas līdz šim nav bijuši, taču ir nepieciešami, lai turpmāk nodrošinātu pozitīvu maksātnespējas jomas attīstību. Daži no šiem jauninājumiem paredz arī jaunas funkcijas Maksātnespējas administrācijai kā maksātnespējas procesu uzraugošajai iestādei. Minēto funkciju nodrošināšanai nepieciešams palielināt Maksātnespējas administrācijas nodarbināto skaitu par sešiem nodarbinātajiem un paredzēt tam attiecīgu finansējumu.

Saskaņā ar Ministru kabineta 2014.gada 9.decembra noteikumiem Nr.751 „Noteikumi par uzņēmējdarbības riska valsts nodevas apmēru un darbinieku prasījumu garantiju fondā ieskaitāmās nodevas daļu 2015.gadā” apakšprogrammai 06.03.00 „Maksātnespējas procesu pārvaldība” piešķirti 130 475 *euro* papildu funkciju nodrošināšanai 2015.gadā.

Ņemot vērā iepriekš norādīto, arī 2016.-2018.gadā Maksātnespējas administrācijai ar Maksātnespējas likuma grozījumiem papildus noteikto funkciju nodrošināšanai papildus nepieciešamais finansējums tiek plānots no URVN ieņēmumiem (skatīt 19.tabulu).

19.tabula

**Plānotie ieņēmumi un izdevumi 2016.-2018.gadā apakšprogrammas „Maksātnespējas procesu pārvaldība” papildu funkciju nodrošināšanai no URVN**

|  |  |  |  |
| --- | --- | --- | --- |
|  | **2016.gads** | **2017.gads** | **2018.gads** |
| 1. Nodarbināto skaits papildu funkciju nodrošināšanai attiecīgajā gadā | 6 | 6 | 6 |
| 2. Ieņēmumi no URVN, *euro* | **126 525** | **126 525** | **126 525** |
| 3. Izdevumi atlīdzības segšanai, *euro* | 117 757 | 117 757 | 117 757 |
| 4. Izdevumi precēm un pakalpojumiem, *euro* | 8 768 | 8 768 | 8 768 |
| 5. Kārtējie izdevumi kopā, *euro* (3.+4.) | **126 525** | **126 525** | **126 525** |

# 3.Budžeta apakšprogramma 06.04.00 „Darbinieku prasījumu garantiju fonds” 2016. – 2018.gadā

Plānojot darbinieku prasījumu segšanai nepieciešamo finansējumu 2016.-2018.gadam, jāņem vērā vairāki rādītāji, proti, maksātnespējas procesu skaits, kuru darbinieku prasījumi tiek segti no darbinieku prasījumu garantiju fonda, darbinieku skaits, kuriem ir jāsedz prasījumi, prasījumu segšanas proporcija pa gadiem no procesu pasludināšanas brīža, vidējās izmaksātās summas un maksimālās izmaksājamās summas. Tāpat jāanalizē, vai ar plānotajiem URVN ieņēmumiem var nosegt plānotos izdevumus un, vai veidosies drošības garants, kas varētu būt nepieciešams situācijā, ja maksātnespējīgs kļūst uzņēmums ar lielu darbinieku skaitu (kam nav samaksāti tiem pienākošie maksājumi saistībā ar darbu) vai ekonomiskās krīzes gadījumā.

Kā tika secināts iepriekš (skatīt 7. un 8.tabulu), no katru gadu pasludinātajiem juridiskās personas maksātnespējas procesiem daļā maksātnespējas procesu nepieciešams darbinieku prasījumus apmierināt no darbinieku prasījumu garantiju fonda (tiek iesniegts iesniegums par attiecīgā maksātnespējīgā uzņēmuma darbinieku prasījumu apmierināšanu). Apkopojot pieejamos datus par pēdējiem pieciem gadiem, iespējams rezumēt, ka vidēji apmēram 11,3% no visiem pasludinātajiem maksātnespējas procesiem darbinieku prasījumus nepieciešams apmierināt no darbinieku prasījumu garantiju fonda un iesniegšanas proporcija pa gadiem ir sadalīta šādi (skatīt 20.tabulu).

20.tabula

**Maksātnespējas procesu, kuros nepieciešams darbinieku prasījumus apmierināt no darbinieku prasījumu garantiju fonda, procentuālā proporcija pa gadiem pēc iesniegšanas dinamikas**

|  |  |  |  |  |  |  |
| --- | --- | --- | --- | --- | --- | --- |
|  | **1.gadā** | **2.gadā** | **3.gadā** | **4.gadā** | **5.gadā** | **Kopā** |
| % no kopējā pasludināto procesu skaita | 4,6% | 5,7% | 0,5% | 0,4% | 0,1% | 11,3% |

Piemērojot minēto likumsakarību, kā arī, ņemot vērā faktu, ka pasludināto juridiskās personas maksātnespējas procesu skaits ir palielinājies - 2014.gadā pret 2013.gadu procesu skaits pieauga par 16%, ir jāaprēķina, kāds procesu pieaugums vidēji ir jāpielieto nākamajos gados. Iepriekš procesu skaita pieaugums ir bijis ar pilnīgi citādu tendenci (2012. pret 2011.gadu 0% pieaugums un 2013. pret 2012.gadu ar -7% pieaugumu). Vidēji tas veido 5% pieaugumu gadā un balstoties uz iespējamām ekonomiskās situācijas svārstībām un normatīvo aktu izmaiņām, ir iespējams plānot katru gadu sedzamo procesu skaitu (skatīt 21.tabulu).

21.tabula

**Maksātnespējas procesu, kuros nepieciešams darbinieku prasījumus apmierināt no darbinieku prasījumu garantiju fonda, skaits un iesniegšanas secība laika periodā no 2016. līdz 2018.gadam**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Segto procesu skaits attiecīgajā gadā** | | | **Segšanas gads** | | | | | |
| Gads pēc kārtas | | % attiecīgajā gadā | **2016** | | **2017** | | **2018** | |
| Maksātnespējas procesa pasludināšanas gads | Pasludinātie maksātnespējas procesi attiecīgajā gadā - prognoze | 2012.gads | **1** | |  | |  | |
| 881 | 5 | 0,1 |
| 2013.gads | **3** | | **1** | |  | |
| 820 | 4 | 0,4 | 5 | 0,1 |
| 2014.gads | **5** | | **4** | | **1** | |
| 954 | 3 | 0,5 | 4 | 0,4 | 5 | 0,1 |
| 2015.gads | **57** | | **5** | | **4** | |
| 1 000 | 2 | 5,7 | 3 | 0,5 | 4 | 0,4 |
| 2016.gads | **48** | | **60** | | **5** | |
| 1 050 | 1 | 4,6 | 2 | 5,7 | 3 | 0,5 |
| 2017.gads |  | | **51** | | **63** | |
| 1 103 | 1 | 4,6 | 2 | 5,7 |
| 2018.gads |  | |  | | **53** | |
| 1 158 | 1 | 4,6 |

Nākamais aprēķinam nepieciešamais rādītājs ir darbinieku skaits, kuru prasījumi katru gadu ir sedzami no darbinieku prasījumu garantiju fonda. Tā noteikšanai par pamatu varētu kalpot vidējais darbinieku skaits, kuru prasījumi ir sedzami no darbinieku prasījumu garantiju fonda, attiecībā pret uzņēmumu skaitu, kuru maksātnespējas procesos ir saņemti iesniegumi par darbinieku prasījumu apmierināšanu no darbinieku prasījumu garantiju fonda – t.i. - 16 darbinieki uz uzņēmumu (skatīt 22.tabulu).

22.tabula

**Vidējais darbinieku skaits, kuru prasījumi ir segti no darbinieku prasījumu garantiju fonda, uz uzņēmumu**

|  |  |  |  |
| --- | --- | --- | --- |
| **Maksātnespējas procesa pasludināšanas gads** | **Uzņēmumu skaits** | **Darbinieku skaits** | **Vidēji cilvēki uz uzņēmumu** |
| **2010.gadā** | 340 | 5398 | 16 |
| **2011.gadā** | 303 | 3 870 | 13 |
| **2012.gadā** | 172 | 2 158 | 13 |
| **2013.gadā** | 128 | 1 418 | 11 |
| **2014.gadā** | 111 | 3 590 | 32 |
| **Kopā:** | 1054 | 16 434 | 16 |

Ņemot vērā vidējo darbinieku skaitu uz uzņēmumu, ir iespējams noteikt plānoto darbinieku skaitu, kuriem jāsedz darbinieku prasījumi no darbinieku prasījumu garantiju fonda, bet ir nepieciešams precizēt vidējo sedzamo summu uz vienu darbinieku (skatīt 23.tabulu), ņemot vērā maksātnespējas procesa pasludināšanas gadu.

23.tabula

**Darbiniekam vidēji izmaksājamā summa atkarībā no maksātnespējas procesa pasludināšanas gada**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Maksātnespējas procesa pasludināšanas gads** | **2011** | **2012** | **2013** | **2014** | **2015** | **2016** | **2017** | **2018** |
| Vidējā summa uz cilvēku, *euro* | 610 | 674 | 740 | 742 | 900 | 1012 | 1139 | 1281 |
| Maksimālā summa, *euro* | 1413 | 1742 | 1742 | 1950 | 2194 | 2468 | 2777 | 3124 |
| Summas iegūšanas pamatojums | 43% no maks. 1413 *euro* | 39% no maks.1742 *euro* | 42% no maks.1742 *euro* | 38% no maks.1950 *euro* | Izmantojot iepriekšējo gadu vidējo rādītāju - 41 % no maksimālās summas, aprēķināma vidējā summa uz darbinieku attiecīgajā gadā | | | |

2011.gadā bija spēkā ierobežojums, saskaņā ar kuru maksimālā summa, kuru vienam darbiniekam varēja segt no darbinieku prasījumu garantiju fonda, bija 1 413 *euro* (neskaitot kaitējuma atlīdzību). 2011.gadā vidējā izmaksātā summa uz vienu darbinieku bija 610 *euro*, t.i. – 43% no maksimālās iespējamās. 2012. un 2013.gadā pasludinātajos maksātnespējas procesos maksimālā summa, kuru varēja segt no darbinieku prasījumu garantiju fonda līdzekļiem vienam darbiniekam, bija 1 742 *euro* (neskaitot kaitējuma atlīdzību). 2012.gadā vidējā izmaksātā summa uz vienu darbinieku bija 674 *euro*, t.i. – 39% no maksimālās iespējamās. 2013.gadā vidējā izmaksātā summa uz vienu darbinieku bija 740 *euro*, t.i. – 42% no maksimālās iespējamās. 2014.gadā, sakarā ar minimālās mēnešalgas noteikšanu 320 *euro* apmērā, maksimālā summa, ko vienam darbiniekam varēja segt no darbinieku prasījumu garantiju fonda, bija 1 950 *euro* (neskaitot kaitējuma atlīdzību). Faktiski 2014.gadā vidējā izmaksātā summa uz vienu darbinieku bija 742 *euro*, t.i. – 38% no maksimālās iespējamās. Attiecīgi vidēji darbinieku prasījumi tiek segti 41% apmērā no maksimāli iespējamās summas.

2015.gadā, sakarā ar minimālās mēnešalgas noteikšanu 360 *euro* apmērā, maksimālā summa, ko vienam darbiniekam var segt no darbinieku prasījumu garantiju fonda, ir 2 194 *euro*. 2015.gadā minimālā alga pret 2014.gadu pieauga par 12,5%. Pašreizējās valdības deklarācijā minētais minimālās algas paaugstinājums ir piesaistīts tautsaimniecības vidējam atalgojumam, kas katru gadu mainās. Ņemot vērā, ka darbinieku prasījumu aprēķini ir piesaistīti minimālajai algai un to, ka pēdējais minimālās algas palielinājums bija 12,5%, katru gadu darbiniekam maksimālās izmaksājamās summas aprēķinu palielināsim par attiecīgo procentu pret iepriekšējo gadu. Savukārt prognozējot vidējo izmaksājamo summu vienam darbiniekam turpmākajiem gadiem, tiek izmantots vidējais procents no maksimālās izmaksājamās summas 41% apmērā attiecīgajā gadā.

Ņemot vērā, ka ir noteikti visi nepieciešamie izejas dati, lai veiktu darbinieku prasījumu garantiju fonda izdevumu aprēķinu 2016.-2018.gadam, plānotie izdevumi darbinieku prasījumu segšanai ir šādi (skatīt 24.tabulu).

24.tabula

**Izdevumi darbinieku prasījumu segšanai 2016.-2018.gadā**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Darbinieku skaits attiecīgajā gadā | | Darbinieku prasījumu segšanai nepieciešamā summa, *euro* | **Segšanas gads** | | | | | |
| Uzņēmumu skaits | | Darbinieki vidēji uz uzņēmumu | **2016** | | **2017** | | **2018** | |
| Maksātnespējas procesa pasludināšanas gads | Vidējā vienam darbiniekam segtā summa attiecīgajā gadā | 2012.gads | **16** | **10 784** |  | |  | |
| 674 | 1 | 16 |
| 2013.gads | **48** | **35 520** | **16** | **11 840** |  | |
| 740 | 3 | 16 | 1 | 16 |
| 2014.gads | **80** | **59 360** | **64** | **47 488** | **16** | **11 872** |
| 742 | 5 | 16 | 4 | 16 | 1 | 16 |
| 2015.gads | **912** | **820 800** | **80** | **72 000** | **64** | **57 600** |
| 900 | 57 | 16 | 5 | 16 | 4 | 16 |
| 2016.gads | **768** | **777 216** | **960** | **971 520** | **80** | **80 960** |
| 1012 | 48 | 16 | 60 | 16 | 5 | 16 |
| 2017.gads |  | | **816** | **929 424** | **1008** | **1 148 112** |
| 1139 | 51 | 16 | 63 | 16 |
| 2018.gads |  | |  | | **848** | **1 086 288** |
| 1281 | 53 | 16 |
| Kopā | | | **1 808** | **1 692 896** | **1 920** | **2 020 432** | **2 000** | **2 372 960** |

Saskaņā ar 24.tabulā norādītajiem datiem par plānoto darbinieku, kuriem darbinieku prasījumi būs jāsedz no darbinieku prasījumu garantiju fonda, skaitu, iespējams plānot administratoru atlīdzību par darbinieku prasījumu iesniegšanu (skatīt 25.tabulu).

25.tabula

**Administratora atlīdzība par darbinieku prasījumu iesniegšanu 2016.-2018.gadā**

|  |  |  |  |
| --- | --- | --- | --- |
|  | **2016.gads** | **2017.gads** | **2018.gads** |
| Maksātnespējas procesa administratora atlīdzība par 1 darbinieku prasījuma iesniegšanu, *euro* | 6.4 | 6.4 | 6.4 |
| Plānotais darbinieku skaits | 1 808 | 1 920 | 2 000 |
| Maksātnespējas procesa administratora atlīdzība par darbinieku prasījumu iesniegšanu, kopā, *euro* | **11 571** | **12 288** | **12 800** |

Saskaņā ar 26.tabulā norādīto vidēji gadā darbinieku prasījumu garantiju fondā tiek atgūti un Maksātnespējas administrācijas budžetā ieskaitīti 141 246 *euro*.

26.tabula

**Atgūtie līdzekļi 2010. – 2014.gadā darbinieku prasījumu garantiju fondā**

|  |  |  |  |  |  |  |
| --- | --- | --- | --- | --- | --- | --- |
|  | **2010** | **2011** | **2012** | **2013** | **2014** | **Vidēji** |
| Atgūtie līdzekļi, *euro* | 65 497 | 150 151 | 192 667 | 137 145\* | 160 772 | 141 246 |

*\*2013.gadā kopējie atgūtie līdzekļi darbinieku prasījumu garantiju fondā ir 775 533 euro. Starpība starp tabulā norādīto summu un kopējiem atgūtajiem līdzekļiem ir 638 388 euro un veidojas no atgūtajiem līdzekļiem no SIA „Nelss”. Tā kā šie atgūtie līdzekļi no SIA „Nelss” ir lielākie visā Maksātnespējas administrācijas vēsturē un neveido tendenci, šī summa netiks iekļauta vidējās atgūtās kopsummas aprēķinā.*

Lai apmierinātu darbinieku prasījumus, Valsts kase, katru mēnesi līdz 15. un 25. datumam, kā arī saimnieciskā gada pēdējā dienā, nepārsniedzot likumā par valsts budžetu kārtējam gadam un finansēšanas plānā attiecīgajā periodā no saimnieciskā gada sākuma paredzēto pašu ieņēmumu apjomu, no URVN ieņēmumiem ieskaitāmo valsts nodevas daļu ieskaita valsts pamatbudžeta apakšprogrammas 06.04.00 "Darbinieku prasījumu garantiju fonds" kontā pašu ieņēmumos. Attiecīgi katra kalendārā gada pirmajās darba dienās līdz 15.janvārim nav pieejami līdzekļi darbinieku prasījumu segšanai par lēmumiem, kuri ir pieņemti attiecīgā gada sākumā.

Ņemot vērā apstākli, ka Maksātnespējas administrācija ir atbildīga par pēc iespējas ātrāku darbinieka prasījumu apmierināšanu, kas sevī ietver arī faktisku piešķirto līdzekļu izmaksu, un dažkārt ir situācijas, kad lēmumu nav iespējams pieņemt mēneša laikā (ārējās vides faktors – maksātnespējīgā uzņēmuma dokumentācijas kvalitāte, Valsts ieņēmumu dienestā deklarētās summas u.c. apstākļi), tad jo sevišķi svarīgi ir brīdī, kad lēmums ir pieņemts un darbiniekam ir tiesības saņemt naudu pēc iespējas ātrāk, to nekavēt ārēju apstākļu dēļ – šajā gadījumā URVN ieskaitīšanas attiecīgajā kontā noteiktās kārtības dēļ.

Kā norādīts iepriekš, darbinieku prasījumu garantiju fonda atlikumā uz 2014.gada 31.decembri ir uzkrāti 4 261 369 *euro*, kurus saskaņā ar likuma regulējumu ir iespējams izmantot nākamajos saimnieciskajos gados darbinieku prasījumu segšanai. Apkopojot informāciju par trīs gadu (2012., 2013. un 2015. gadu, neskaitot 2014.gadu, jo tad tika izskatīti AS „Liepājas metalurgs” darbinieku prasījumi un tas nav ikdienišķs rādītājs) janvāra izmaksām, ir secināms, ka katra gada sākumā no iepriekšējo gadu atlikuma ir jāpiešķir 35 000 *euro* gada sākuma lēmumu apmaksai, kas pieņemti līdz pirmās URVN daļas ieskaitīšanai attiecīgās apakšprogrammas kontā.

Apkopojot šajā nodaļā sniegto informāciju, plānotais ieņēmumu, izdevumu, kuri jāsedz no URVN ieņēmumiem, un atlikuma apmērs, 2016.-2018.gadā ir šāds (skatīt 27.tabulu):

27.tabula

**Plānotie URVN ieņēmumi, atgūtie līdzekļi, izdevumi un atlikums 2016.-2018.gadā**

|  |  |  |  |
| --- | --- | --- | --- |
|  | **2016.gads** | **2017.gads** | **2018.gads** |
| 1. URVN ieņēmumi (likme 0,36 *euro* mēnesī), *euro* | 3 047 734 | 3 060 841 | 3 074 004 |
| 2. Atgūtie līdzekļi, *euro* darbinieku prasījumu garantiju fondā | 142 000 | 142 000 | 142 000 |
| 3. Kopā ieņēmumi (1+2), *euro* | **3 189 734** | **3 202 841** | **3 216 004** |
| 4.Darbinieku prasījumu garantiju fonds, *euro* (izdevumi) | 1 692 896 | 2 020 432 | 2 372 960 |
| 5.Administratora atlīdzība par darbinieku prasījumu iesniegšanu, *euro* | 11 571 | 12 288 | 12 800 |
| 6. Maksātnespējas procesu pārvaldība, *euro* (izdevumi) | 126 525 | 126 525 | 126 525 |
| 7. Kopā izdevumi (4+5+6), *euro* | **1 830 992** | **2 159 245** | **2 512 285** |
| 8. Iepriekšējo gadu atlikums janvāra sākuma prasījumu segšanai, *euro* | 35 000 | 35 000 | 35 000 |
| 9. Atlikums - darbinieku prasījumu garantiju fonda uzkrājuma veidošanai (3.-7.), *euro* | 1 358 742 | 1 043 596 | 703 719 |

URVN apmērs 2016.-2018.gadā tiek plānots nemainīgs 0,36 *euro* mēnesī, ko aprēķina par katru darbinieku, ar kuru nodibinātas darba tiesiskās attiecības. Kā redzams no 27.tabulā apkopotās informācijas, šāds URVN apmērs turpmākajos gados ļaus pilnībā nosegt plānotos izdevumus, kas tiek finansēti no šīs nodevas, un katru gadu veidosies darbinieku prasījumu garantiju fonda atlikuma uzkrājums, kuru varēs izmantot turpmākajos gados. Uzkrājums nepieciešams situācijās, kad valsti skar ekonomiskā krīze, kuras rezultātā pieaug darbinieku, kuru darba devējs ir kļuvis maksātnespējīgs, skaits, - tādā situācijā darbinieku prasījumu garantiju fonda līdzekļi ir pietiekami, lai nosegtu šādus prasījumus. Tāpat uzkrājums var būt nepieciešams, ja maksātnespējīgs kļūst uzņēmums ar lielu (virs 500) nodarbināto skaitu. Respektīvi, darbinieku prasījumu garantiju fonda finansējums ir jānosaka un jāadministrē tā, lai tajā visu laiku būtu pietiekami līdzekļi kārtējo darbinieku prasījumu segšanai un veidotos vai saglabātos uzkrājums, kurš attiecīgajos ekonomikas krīzes posmos palīdzētu vismaz daļēji kompensēt maksātnespējas rezultātā radušos zaudējumus darbiniekiem.

Tas, ka šādam uzkrājumam ir ļoti liela nozīme, pierādījās vairākkārt - piemēram, periodā no 2009.-2011.gadam tieši tādēļ, ka šis atlikuma uzkrājums bija pieejams, bija iespējams nosegt pieaugošo darbinieku prasījumu apjomu. Savukārt, līdz 2011.gada beigām darbinieku prasījumu garantiju fondā atlikuma uzkrājums 624 601 *euro* izveidojās, jo normalizējās (izlīdzinājās, salīdzinot ar iepriekšējiem gadiem) darbinieku prasījumu iesniegšana, kā arī samazinājās vidējā izmaksājamā summa vienam darbiniekam. Turpmākajos gados arī veidojās atlikuma uzkrājums – 2012.gada beigās – 1 731 426 *euro*, 2013.gadā – 4 037 211 *euro*, 2014.gadā – 4 261 369 *euro*.

2014.gada sākumā, lai nekavējoties segtu atlaišanas pabalstus AS „Liepājas metalurgs” darbiniekiem, arī radās nepieciešamība izmantot daļu uzkrāto darbinieku prasījumu garantiju fonda līdzekļu (papildus no iepriekšējo gadu atlikuma tika piešķirti 1 728 550 *euro*). 2014.gads kopumā iesākās un arī noslēdzās ar salīdzinoši lielu un iepriekš neprognozētu skaitu iesniegumu par darbinieku prasījumu segšanu iesniegšanu Maksātnespējas administrācijā. Proti, 2014.gada aprīlī Maksātnespējas administrācija jau bija segusi ap 2000 darbinieku prasījumus vairāk kā viena miljona *euro* apmērā, bet vēl uz izskatīšanu iesniegti bija ap 1000 darbinieku prasījumi. Kopumā 2014.gadā tika segti 3 590 darbinieku prasījumi, kas ir 2,5 reizes vairāk nekā 2013.gadā (1 418 darbinieki), kaut arī uzņēmumu, kuru darbiniekiem tika segti darbinieku prasījumi, skaits, 2014.gadā bija mazāks nekā 2013.gadā – 111 uzņēmumi 2014.gadā un 128 uzņēmumi 2013.gadā. Papildus jānorāda, ka 2014.gadā desmit lielāko uzņēmumu darbinieku prasījumu segšanai tika izmantoti 81%, jeb 2 157 310 *euro*, no visas (2 663 441 *euro*) 2014.gadā darbinieku prasījumu segšanai izmaksātās summas (skatīt 28.tabulu).

28.tabula

**Desmit lielākie uzņēmumi, kuru darbinieku prasījumi ir segti no darbinieku prasījumu garantiju fonda 2014.gadā**

|  |  |  |  |
| --- | --- | --- | --- |
| **Firmas nosaukums** | **Reģ.nr.** | **Izmaksātā summa, *euro*** | **Darbinieku skaits** |
| AS „LIEPĀJAS METALURGS” | 40003014197 | 1 248 076 | 1833 |
| SIA „PLUS PUNKTS” | 40003302699 | 348 550 | 339 |
| SIA „OGRES TRIKOTĀŽA” | 50003601471 | 168 148 | 236 |
| SIA „KRĀSAINIE LĒJUMI” | 50003008031 | 140 531 | 100 |
| SIA „OGRES TRIKOTĀŽA D” | 41503024976 | 51 995 | 69 |
| AS „ĶEKAVAS BROILERI” | 40003056947 | 48 746 | 54 |
| MZS „STRĪĶERI” | 43601014817 | 42 383 | 55 |
| SIA „LATKARGO” | 40003010161 | 37 965 | 29 |
| SIA „CLASITEK” | 50003606591 | 37 049 | 62 |
| SIA „RDR METĀLKONSTRUKCIJAS” | 40003630623 | 33 866 | 38 |
| Kopā |  | **2 157 310** | **2815** |

Šī situācija liecina par to, ka balstīties tikai uz statistiku par iepriekšējo gadu aprēķiniem un veiktajiem maksājumiem nevar, jo uzņēmējdarbības vide ir ciešā saiknē ar pasaules lielākajās valstīs notiekošajiem ekonomiskajiem procesiem, un pat vienas lielvalsts rīcība vai ekonomiskās sankcijas var radīt tālejošas sekas attiecībā uz URVN ieņēmumiem un izdevumiem.

Papildus norādāms, ka Satversmes tiesas spriedumā norādīts, ka likumdevējam jāapsver iespēja noteikt tādu URVN, kas spētu nodrošināt darbinieku prasījumu garantiju fonda funkcionēšanu ilgtermiņā bez valsts budžeta līdzekļu piesaistīšanas. Izvairīties no valsts budžeta līdzekļu piesaistīšanas iespējams, atlikumu uzkrājot un to noturot zināmā noteiktā līmenī ilgtermiņā vairāku gadu garumā, kā arī URVN ikgadējo apmēru, ņemot vērā atlikuma uzkrājuma apmēru, kas ir izveidojies darbinieku prasījumu garantiju fondā.

# II. Turpmākā rīcība ar URVN apmēra noteikšanu

Veidojot turpmāko URVN noteikšanas politiku, kā svarīgākais URVN apmēra rādītājs būtu jānosaka noteikta apjoma atlikuma uzkrājums.

No 6.tabulā norādītās informācijas redzams, ka 2009.gada krīzes skarto maksātnespējīgo uzņēmumu darbinieku prasījumu segšanai bijuši nepieciešami vairāk kā 4,3 miljoni *euro*. Savukārt saskaņā ar 4.tabulā norādīto informāciju vislielākie viena gada faktiskie izdevumi ir bijuši 2010.gadā – vairāk kā 4 miljoni *euro*. Tātad vienam gadam nepieciešamā summa darbinieku prasījumu segšanai var sasniegt 4,5 miljonus *euro*, kas ir nepieciešamā atlikuma uzkrājuma pamata rādītājs.

Jāņem vērā arī fakts, ka krīze atstāj ilgstošu iedarbību uz uzņēmējdarbības vidi. Krīzes rezultātā samazinās to darbinieku skaits, par kuriem tiek maksāta URVN, tādējādi samazinot kopējos ieņēmumus no URVN, kā to apliecina 9.tabulā redzamā informācija, taču palielinot maksātnespējīgo komersantu - darba devēju skaitu un izdevumus.

Tādēļ ir jāatstāj spēkā nosacījums, ka visi URVN ieņēmumi, kas tiek iekasēti lielākā apjomā nekā plānots, tiek novirzīti, lai palielinātu atlikuma uzkrājumu - darbinieku prasījumu garantiju fonda stabilizēšanai. 29.tabulā atspoguļota gan faktiskā situācija līdz 2014.gadam, gan plānotā situācija līdz 2018.gadam.

29.tabula

**Faktisko un plānoto URVN un atgūto līdzekļu ieņēmumu un izdevumu kopsavilkums no 2011. līdz 2018.gadam**

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  | | **Fakts, e*uro*** | | | | **Plāns, e*uro*** | | | |
| **2011** | **2012** | **2013** | **2014** | **2015** | **2016** | **2017** | **2018** |
| 1 | Atlikums uz  1.janvāri | 741 471 | 777 836 | 2 080 646 | 4 648 809 | 5 090 611 | 6 014 792 | 7 280 049 | 8 252 395 |
| 2 | Ieņēmumi | 2 989 567 | 3 093 918 | 3 810 059 | 3 219 424 | 2 982 422 | 3 193 734 | 3 205 841 | 3 218 004 |
| 3 | Izdevumi | 2 953 202 | 1 791 108 | 1 241 896 | 2 777 622 | 2 058 241 | 1 928 477 | 2 233 495 | 2 569 039 |
| 4 | Darbinieku  skaits, kam  segti prasījumi  no darbinieku prasījumu  garantiju fonda | 3 870 | 2 158 | 1 418 | 3 590 | 1 995 | 1 808 | 1 920 | 2 000 |

Ņemot vērā to, ka nākamajos gados ir plānota ievērojama uzkrājuma veidošanās, nākamajos gados (no 2015.gada) Maksātnespējas administrācija uzkrās un apkopos informāciju par summām, kas būtu jāizmaksā darbiniekiem viņu prasījumu segšanai, ja izmaksājamās summas nebūtu piesaistītas minimālajai algai, bet būtu jāizmaksā darba devēja parāda apmērā saskaņā ar normatīvajiem aktiem. Uzkrājot šādu informāciju, tiks veikti aprēķini un sniegti priekšlikumi normatīvā regulējuma izmaiņām, lai varētu palielināt darbiniekiem izmaksājamās summas viņu darba devēja maksātnespējas gadījumā (piemēram, piesaistot aprēķinus divām minimālajām algām vai vidējai algai tautsaimniecībā u.c.).

Pamatojoties uz iepriekš minēto, plānotajos pamatbudžeta bāzes izdevumos 2015.-2018.gadam ir jāveic precizējumi par 2016., 2017. un 2018.gadu apakšprogrammās 06.04.00 Darbinieku prasījumu garantiju fonds, 06.05.00 Maksātnespējas procesa izmaksas un 06.03.00 Maksātnespējas procesu pārvaldība (skatīt 30.tabulu):

30.tabula

**Plānotais pamatbudžeta bāzes izdevumu finansējums un tajā nepieciešamās izmaiņas 2016.-2018.gadā**

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
|  | | | **2016.gadam** | | | **2017.gadam** | | | **2018.gadam** | | |
| EKK kods, Programmas, apakšprogrammas kods | Funkcijas kods | Nosaukums | Pamatbudžeta bāze 2016.gadam | Izmaiņas (+/-) | Pamatbudžeta bāzes izdevumi kopā ar izmaiņām | Pamatbudžeta bāze 2017.gadam | Izmaiņas (+/-) | Pamatbudžeta bāzes izdevumi kopā ar izmaiņām | Pamatbudžeta bāze 2018.gadam | Izmaiņas (+/-) | Pamatbudžeta bāzes izdevumi kopā ar izmaiņām |
| **06.03.00** |  | **Maksātnespējas procesa pārvaldība** | | | | | | | | | |
|  |  | **Resursi izdevumu segšanai** | **721 981** | **126 525** | **848 506** | **742 903** | **126 525** | **869 428** | **742 903** | **126 525** | **869 428** |
|  |  | Citi ieņēmumi par maksas pakalpojumiem | 14 940 | 126 525 | 141 465 | 14 940 | 126 525 | 141 465 | 14 940 | 126 525 | 141 465 |
|  |  | Vispārējā kārtībā sadalāmā dotācija no vispārējiem ieņēmumiem | 707 041 | 0 | 707 041 | 727 963 | 0 | 727 963 | 727 963 | 0 | 727 963 |
|  |  | **Izdevumi – kopā** | **721 981** | **126 525** | **848 506** | **742 903** | **126 525** | **869 428** | **742 903** | **126 525** | **869 428** |
|  |  | Uzturēšanas izdevumi | 716 031 | 126 525 | 842 556 | 736 953 | 126 525 | 863 478 | 736 953 | 126 525 | 863 478 |
|  |  | Kārtējie izdevumi | 716 031 | 126 525 | 842 556 | 736 953 | 126 525 | 863 478 | 736 953 | 126 525 | 863 478 |
|  |  | Atlīdzība | 595 642 | 117 757 | 713 399 | 610 384 | 117 757 | 728 141 | 610 384 | 117 757 | 728 141 |
|  |  | t.sk. atalgojums | 477 359 | 95 612 | 572 971 | 489 287 | 95 612 | 584 899 | 489 287 | 95 612 | 584 899 |
|  |  | Preces un pakalpojumi | 120 389 | 8 768 | 129 157 | 126 569 | 8 768 | 135 337 | 126 569 | 8 768 | 135 337 |
|  |  | Kapitālie izdevumi | 5950 | 0 | 5 950 | 5 950 | 0 | 5 950 | 5 950 | 0 | 5 950 |
| **06.04.00** | **10.9** | **Darbinieku prasījumu garantiju fonds** | | | | | | | | | |
|  |  | **Resursi izdevumu segšanai** | **2 847 633** | **342 101** | **3 189 734** | **2 847 633** | **355 208** | **3 202 841** | **2 847 633** | **368 371** | **3 216 004** |
|  |  | Citi ieņēmumi par maksas pakalpojumiem | 2 847 633 | 342 101 | 3 189 734 | 2 847 633 | 355 208 | 3 202 841 | 2 847 633 | 368 371 | 3 216 004 |
|  |  | **Izdevumi – kopā** | **1 923 452** | -218 985 | **1 704 467** | **1 923 452** | **109 268** | **2 032 720** | **1 923 452** | **462 308** | **2 385 760** |
|  |  | Uzturēšanas izdevumi | 1 923 452 | -218 985 | 1 704 467 | 1 923 452 | 109 268 | 2 032 720 | 1 923 452 | 462 308 | 2 385 760 |
|  |  | Kārtējie izdevumi | 860 870 | -90 236 | 770 634 | 860 870 | 52 264 | 913 134 | 860 870 | 205 638 | 1 066 508 |
|  |  | Preces un pakalpojumi | 860 870 | -90 236 | 770 634 | 860 870 | 52 264 | 913 134 | 860 870 | 205 638 | 1 066 508 |
|  |  | Subsīdijas, dotācijas un sociālie pabalsti | 1 062 582 | -128 749 | 933 833 | 1 062 582 | 57 004 | 1 119 586 | 1 062 582 | 256 670 | 1 319 252 |
|  |  | Subsīdijas un dotācijas | 23 150 | -11 579 | 11 571 | 23 150 | -10 862 | 12 288 | 23 150 | -10 350 | 12 800 |
|  |  | Sociālie pabalsti | 1 039 432 | -117 170 | 922 262 | 1 039 432 | 67 866 | 1 107 298 | 1 039 432 | 467 020 | 1 306 452 |
|  |  | Finansiālā bilance | 924 181 | 561 086 | 1 485 267 | 924 181 | 245 940 | 1 170 121 | 924 181 | -93 937 | 830 244 |
|  |  | Finansēšana | -924 181 | -561 086 | -1 485 267 | -924 181 | 245 940 | -1 170 121 | -924 181 | 93 937 | -830 244 |
|  |  | Naudas līdzekļi | -924 181 | -561 086 | -1 485 267 | -924 181 | 245 940 | -1 170 121 | -924 181 | 93 937 | -830 244 |
|  |  | Maksas pakalpojumu un citu pašu ieņēmumu naudas līdzekļu atlikumu izmaiņas palielinājums (-) vai samazinājums (+) | -924 181 | -561 086 | -1 485 267 | -924 181 | 245 940 | -1 170 121 | -924 181 | 93 937 | -830 244 |
| **06.05.00** | **4.11** | **Maksātnespējas procesa izmaksas** | | | | | | | | | |
|  |  | **Resursi izdevumu segšanai** | **134 789** | **-130 789** | **4 000** | **134 789** | **-131 789** | **3 000** | **134 789** | **-132 789** | **2 000** |
|  |  | Citi ieņēmumi par maksas pakalpojumiem | 134 789 | -130 789 | 4 000 | 134 789 | -131 789 | 3 000 | 134 789 | -132 789 | 2 000 |
|  |  | **Izdevumi – kopā** | **134 789** | **-37 067** | **97 720** | **134 789** | **-60 539** | **74 250** | **134 789** | **-78 035** | **56 754** |
|  |  | Uzturēšanas izdevumi | 134 789 | -37 067 | 97 720 | 134 789 | -60 539 | 74 250 | 134 789 | -78 035 | 56 754 |
|  |  | Subsīdijas, dotācijas un sociālie pabalsti | 134 789 | -37 067 | 97 720 | 134 789 | -60 539 | 74 250 | 134 789 | -78 035 | 56 754 |
|  |  | Subsīdijas un dotācijas | 134 789 | -37 067 | 97 720 | 134 789 | -60 539 | 74 250 | 134 789 | -78 035 | 56 754 |
|  |  | Finansiālā bilance | 0 | -93 720 | -93 720 | 0 | -71 250 | -71 250 | 0 | -54 754 | -54 754 |
|  |  | Finansēšana | 0 | 93 720 | 93 720 | 0 | 71 250 | 71 250 | 0 | 54 754 | 54 754 |
|  |  | Naudas līdzekļi | 0 | 93 720 | 93 720 | 0 | 71 250 | 71 250 | 0 | 54 754 | 54 754 |
|  |  | Maksas pakalpojumu un citu pašu ieņēmumu naudas līdzekļu atlikumu izmaiņas palielinājums (-) vai samazinājums (+) |  | 93 720 | 93 720 |  | 71 250 | 71 250 |  | 54 754 | 54 754 |

# 

# III. Kopsavilkums

1. Ņemot vērā iepriekš minēto, Ministru kabinetam būtu jāpieņem lēmums, nosakot, ka URVN 2016.-2018.gadā ir nosakāma 0,36 *euro* mēnesī, ko aprēķina par katru darbinieku, ar kuru nodibinātas darba tiesiskās attiecības, izvērtējot atlikuma uzkrājuma un izmaksājamo summu apmēru un nepieciešamības gadījumā pārskatot URVN apmēru atbilstoši esošai situācijai.
2. Lai nodrošinātu atlikuma uzkrājuma veidošanos, 2016. – 2018.gadā visus URVN ieņēmumus, kas iekasēti vairāk par plānoto, turpināt ieskaitīt darbinieku prasījumu garantiju fonda kontā.

Tieslietu ministrs Dzintars Rasnačs

01.06.2015. 17:23

12 059

N.Priednieks

67099106, normunds.priednieks@mna.gov.lv

1. <https://em.gov.lv/files/tautsaimniecibas_attistiba/zin_2014_1.pdf>, 83.lapa, skatīts 21.01.2015. [↑](#footnote-ref-2)